Қизиқарли саволлар - турли-хил саволлар ва жавоблар - Qiziqarli foydali malumotlar\nҚизиқарли саволлар — турли-хил саволлар ва жавоблар\nБолажонлар ойиларига савол беришганида ҳаттоки катталар ҳам қандай жавоб беришларини билишмайди. Ҳамма нарсани билиш мумкин эмас. Шунинг учун ақлни турли билимлар билан тўлдириб бориш лозим.\nНима учун ананаслар тиконли?\nЖавоб:Ананасни ташқи тамони бу мевани ички ширинлигини яширади. Қайси йўл билан ҳайвонлар уни ичини очишади.\nГап шундаки, магазинларда сотиладиган ананаслар ҳали пишмаган бўлади. Ҳайвонлар ўрмонда айланиб, ананасни ғарқ пишганда ейишади. Пишган ананаслар юмшоқ бўлиб қолади ва уни ҳайвонлар еганларида очиш осон бўлади. Устидаги то мева пишмаганича ҳимоя қобиғи вазифасини бажаради.\n3. Агар сиз қора юпка ёки қора шим кийган бўлсангиз, ортдан кузатганда сиз ортдан озғин кўринасизми?\nЖавоб: ха тўғри. Инсон кўзи ёрқин рангларни яхши илғай олади. Шунинг учун тўқ рангли кийимлар инсонни озғин қилиб кўрсатади. Шу иш биз фақатгина ордан кузатилганда эришиш мумкин. Агар унга ёндан қарасангиз, аниқ ўзини ўлчамларини кўришингиз мумкин.\n4. Нимага крапива жудда қаттиқ ачитади ва қичитади?\nЖавоб: Крапивага терига тегса 3-та химик нарсаларни арашгани сабаб қаттиқ ачишиш пайдо бўлади. Бу ачишишларга сабаб бўлган аралашмани бартараф этиш учун шавел баргини устига босиш керак. Бу ачишиш қандай бу барг туфайли тўхтайди. Сабаби шуки, шавелни барглари совуқ бўлади ва бу эса қизиган жойни совутади.\n5. Микроорганизмларни нечта тури мавжуд? Инсон танасидачи?\nЖавоб: Микроорганизм 200 яқин, 80 га яқини оғиз бўшлиғида. Ҳар куни бизни организмимиз 100млрд дан 100 трлн бактерия ажратади. Инсон ичакларини ҳар бир квадрат см да 10- млрд микроблар мавжуд. Терини хар бир квадрат смда эса – 10 миллионгача. Энг кўп микроблар тишларда, тамоқда ва хазм қилиш трактида жойлашган. Шу билан инсон терисида зарар бермасдиган фақатгина ўлик хужайралар билан озиқланадиган фолликуляр клеш пазазитлар мавжуд. Бошқа паразитларни зарарсиз деб айтиб бўлмайди. Мисол: амеба Naegleria fowlery мияга кириб инсон токи ўлмаганча кўпаяди.\n6. Нимага кесилган олмага лимон шарбати қуйилса қорайиб кетмайди.\nЖавоб шуки – пичоқ билан олма кесилганда ҳаво бу мевани ферментларига таъсир кўрсатади. Жараён, олма жигарранга кирганида, бу жараёнида ҳужайраларни сақлашга ёрдамга шошади ва бу мевани истемол қилмоқчи бўлган ҳайвонлардан сақлайди. Лимон шарбатида бу жараённи секинлаштириш ҳусусиятига эга. Шунинг учун олма қорайиб колмаслиги учун лимон кислотасига ботиришади.\n7. Инсон ўқ ўтказмаслик учун қанчалик семиз бўлиши керак?\nЖавоб: Бунинг учун жуда ҳам семиз бўлиш керак экан. Чунки ўқ 9-ммни ташкил этади ва 60 см ичкарига киради экан. Агар ўқ инсонни ёғли қисмида туриб қолса ҳам, ўқни қаттиқ босими учки организмга зарар келтиради ва инсон қон томирлари ёрилиб кетиши билан ҳалок бўлиши мумкин.\n8. Қайси ҳайвонлар ариларни ейди?\nЖавоб: Ариларни қушлар, айиқлар, сичқонлар, каламушлар,скунслар танаввул қилишади.\nАри ва асалари қушларни 133 турли емиши билан озиқланади. Бу емиш ариларни чақишидан қочишади ва арилар уларни босиб ёки дарахтларга қисиб ейдилар. Шу билан ариларни ниначини, қурбақани, жуклар ҳам озиқланади. Айрим ариларни личинкасини танаввул қилиш ёқимли, агар уни ёғда қовурса.\n9. Нима учун табиат ғилдирак кашф қилмаган?\nТабиат уни кашф қилган, фақатгина бу яқин орагача билинмаган. Микроорганизмлар айланма дисклари яшаш учун фойдаланади. Бактериялар ғилдираклар ёрдамида айланиб мембранани ҳужайрасига ёпишади. Бу ғилдирак катта тезликда ортга қайтади ( дақиқасига 100 айланагача ) портеинлар учун куч беради.\nИнсонлар билан виртуал гаплашишдан кўра улар билан юзма юз гаплашиш яхшилиги ҳақида кўпгина муҳокамалар қилишимиз керак. Бироқ бу яхшими ёки ёмон, ҳозирги ёшларни кўпчилиги ўзини бўш вақтларини интернет тармоқларида ўтказишмоқда. Бизга телефонда гаплашгандан кўра ҳабар жўнатиш яхшироқ.\nЛекин ўргимчак тўри деб аталган интерниетни роса ёмонга чиқариш ҳам нотўғри. Чунки бу тармоқ орқали ҳар бир инсонга қизиқарли дунё очилади.\nСевганингизга бериш керак бўлган саволлар?\n1.Сизни ёқтирганингиз борми?\nКим биландур гаплашиш ниятингиз борми?\nҚайси тоифа (қизлар) йигитлар ёқади?\nСизни иккинчи ярмингиз қандай фел атвори эга бўлиши керак?\nСиз оила қуришни ҳоҳлайсизми?\nАгар мен сизни ойлангизга ёқмасам муносабатларимизни узасизми?\nҚизбола уйда ўтириши керакми ёки ишлагани маъқулми?\nСиз аёл кишини қачонлардир урганмисиз?\nСизни жуфтингиз спорт билан шуғулланиши шарми?\nСизни дўстларингиз кўпми?\nКимни танлайсиз? Уйда ўтирган аёлми ёки кўчадаги модел қизми?\nСиз берган вадангизда ҳар доим турасизми?\nАёл киши эркак кишидан кўп пул топса сиз бунга қандай қарайсиз?\nПули кўп йигитми ёки қалби чиройли йигитни танлайсиз?\nЭркак киши оилани таъминлаши керакми ёки бу унчалик муҳиммасми?\nСиз жуфтингизни телефонини текширасизми?\nАгар сиз ёқтирганингиз хақида сиздан олдин у бошқадлар билан учрашган деб айтишса сиз қандай йўл тутасиз?\nСизга қанчалик муҳим, сизни аёлиз дўстларизга ёқиши?\nСиз жуфтингизни кўринишини танқид қиласизми?\nКулгили ва кайфиятни кўтарадиган саволлар!\nСиз миллион долларни нима қилган бўлардингиз?\nСиз оролга нимани ёки кимни олиб борган бўлардингиз?\nСиз кинода қайси ролни ўйнашни ҳоҳлардингиз?\nҚайси машҳур инсон билан учрашишни ҳоҳлар эдингиз?\nСизни энг севган анекдотингиз?\nЭнг қийин ҳаётингиздаги вазият?\nКўпчиликни олдида уялиб қолганмисиз?\nСиз кечки кийимда бозорни айланиб чиқа оласизми?\nҚайси қаҳрамондай бўлишни ҳоҳлар эдингиз?\nСиз қонунни бузганмисиз?\nҚайси маросимда иштрок этишни ҳоҳлар эдингиз?\nТуфлидаги йигит бу?\nСиз полициядан қочганмисиз?\nМактабда ўқитувчини беҳурмат қилганмисиз?\nСизни дўстларингиз нима деб чақиришади?\nБолалигизда сизни хафа қилишганми?\nСиз жанжалда иштрок этасизми?\nҚайси болалар ўйинини хозир ўйнашни ҳоҳлар эдингиз?\nВелосипедда учишни биласизми?\nБолалигизда янги йилга сизга қайси эртак қаҳрамони либосини кийдиришган.\nЁшлигиз яхшими ёки ҳозирги вақтингиз?\nЁшлигингизда ким бўлишни ҳоҳлар эдингиз?\nЖиддий ва ақлли саволлар.\nГоҳида ҳаётда кулги ва эркаликдан қочиб унга жиддий қараш керак. Психологлар бекорга айтишмаган, ҳар доим ҳазил қилиб юрадиган инсон кучли танқидга учрайди ва шунақаларни ҳаёти бироз хафароқдир. Берилган саволларга ақлли жавоблар олганингиздан кейингина сиз бир инсонни ҳаётига баҳо бера оласиз. Инсон ўзига узоқдан қараб баҳо берганида ёмон бўлмасди. Ўзини камчиликларини кўрармиди ва тўғри ҳулоса чиқарарди.\nСиз ўлимга қандай қарайсиз?\nҲаётингизни охирги кунини қандай ўтказишни ҳоҳлар эдингиз?\nБошқа инсонни қутқариш учун нималардан воз кечар эдингиз?\nСиз бошқалар учун ўз ҳаётингизни таваккал қилармидингиз?\nАлам нималарга қодир?\nХиёнатни кечира оласизми?\nАйбингизни қандай ювасиз?\nСиз учун кечириш осонми?\nСиз учун ҳаёт бу ?\nСиз нимани танлайсиз: муаммоларни ечасизми ёки улардан қочасизми?\nЯхшилик учун ёлғон гапириш тўғрими?\nБу дунёда энг яқин инсонингиз ким?\nЎлгандан кейин ҳаёт борлигига ишонасизми?\nКўп орзулар қиласизми?\nНимга инсонга ҳатолар керак?\nМартабага эришишда сиз: харом ёки халол йўл танлайсиз?\nХар қандай вазиятдан чиқса бўлади?\nОдамларни юзсизлигида қандай қарайсиз?\nҲамма нарсани баҳоси бор, ўзингизни қанчага баҳолайсиз?\nЭрингизни ҳиёнатини кечира оласизми?\nТурмушдаги ҳиёнатга қандай қарайсиз?\nАгар сизни фарзандингиз жиноятчи бўлса, уни полиция қўлига топширасизми?\nИшонч инсонга нима беради?\nБахтли бўлиш учун сизга нима етишмаяпти?\nИш ёки оила?\nСизни душманингиз кўпми?\nДўстларингиз сизни сотишганми?\nНазад Предыдущая запись: Qiziqarli va foydali. Moda va Stil.\nДалее Следующая запись: Qiziqarli savollar — turli-xil savollar va javoblar


ЎзА - Йўл кира нархи 25 фоизга арзонлашди\nЙўл кира нархи 25 фоизга арзонлашди\nНукусда 66-сонли йўналишли такси ҳайдовчилари фирма раҳбарияти билан келишга ҳолда ўзига хос акция уюштирди. Йўл кира нархини 1 минг 500 сўмдан 1000 сўмга туширди.\nТакси бошқарувчиларнинг таъкидлашича, фирма раҳбарияти ҳам кунлик тўловдан 25 фоизгача чегирма жорий қилган. Фирма раҳбарияти ҳамда такси бошқарувчилари аҳолига йўл кирадан орттирган пулга ниқоб сотиб олишни ҳам тарғиб қилмоқда. Акцияга ушбу йўналишдаги барча такси бошқарувчилари ўз ҳиссасини қўшмоқда.\nШахсий ҳимоя воситалари (ниқоб)ларга аҳолининг эҳтиёжи коронавирус пандемиясига қарши чоралар кўриш фонида ошди. Ҳукумат томонидан жорий йил 25 март кунидан жамоат жойларида ниқоб тақиб юрмаган фуқароларга базавий ҳисоблаш миқдорининг бир баробари (223 000 сўм) миқдорида жарима қўлланилиши назарда тутилган эди.\nЖорий йил 25 март куни эрталабки соат 06:00 дан 12:00 гача Қорақалпоғистон Республикаси Ички ишлар вазирлиги патруль-пост хизмати ва жамоат тартибини сақлаш бошқармаси ходимлари Нукус шаҳрида рейд ўтказиб жамоат жойларида қоидани бузган 15 та фуқарони аниқлаган эди.


ЖИЗЗАХДА ЯНГИ РАДИО ТАШКИЛ ЭТИЛДИ\nЖиззахда илк бор мустақил FM радио канали ташкил этилди. Вилоят телерадиокомпанияси директори муовини Эркин Шермановнинг Озодлик мухбирига айтишича, гарчи «Тасанно» дея ном олган янги радиостанция вилоят телерадиокомпанияси кошида очилган булса-да, у мустакил тарзда фаолият олиб боради. Давлат бюджетидан «Тасанно» радиосистанцияси учун пул ажратилмайди.\nМаълумотларга кўра," Тасанно" радиостанцияси марказий радио назаридан четда колган мавзуларни ëритиб боради. Хозирча «Тасанно» эшиттиришлари саккиз соат давомида узатилиб борилмокда. Келажакда радио эшиттиришларини 24 соатга кенгайтириш режалаштирилмокда.\nЖиззах вилоят телерадиокомпанияси директори муовини Эркин Шермановнинг айтишича, «Тасанно» ахборот етказиб бериш билан бирга маҳаллий аҳолининг кундалик хаёти, вилоятда мавжуд муаммолар хакида хам эшиттиришлар тайëрлаб боради.


Луис Суареснинг ўринбосари қаерда?\n25 август, 2018, 12:48\nБу «Барса» мураккаб вазиятдан чиқиб кетиш чорасини топиши кераклигини кўрсатмоқда. Суаресга ўринбосар ёки биринчи тоифали ҳужумчи олиб келиниши Мессига ҳам жуда зарур.\n«Барселона»нинг захира ўриндиғи қиймати 300 миллион еврони ташкил этаётган бир пайтда асосий таркиб ҳужумчиси Луис Суаресга улар орасида бирорта муносиб ўринбосар йўқлиги клуб мухлисларини ташвишлантираётгани аниқ.\nУругвайлик ҳужумчи каталонияликларнинг тўққизлик вазифасига ягона вариант бўлиб қолмоқда. 31 ёшни қарши олган Суарес учун албатта рақобат керак.\n«Реал Мадрид» Криштиану Роналдунинг йўқлиги сабабли «Сантьяго Бернабеу»да қайта қуриш ишларини олиб бораётган бир пайтда «Камп Ноу»дагилар супер-жамоа тузишлари учун айни вақти ҳисобланади.\n«Барселона» ушбу ёзда таркибни сезиларли кучайтира олишди, ожиз нуқталарга зарур бўлган трансферларни амалга оширди. Таркибга камида қоғозда бўлса ҳам иқтидорли футболчиларни жалб қилишнинг уддасидан чиқди.\nҲатто алиштириб бўлмас клуб афсонаси Андрес Иньестанинг кетишини ҳам клуб бир нечта трансферлар орқали вазиятни юмшата олди, дея оламиз.\nБразилиялик умидли ёш иқтидор вакили Артурнинг олиб келиниши узоқ келажакада Иньестанинг йўқлигини билдирмаслиги керак. «Интер»да ижарада тўп сурган Рафинья ҳам жамоада олиб қолинди. «Рома»га кетиши аниқ бўлган Малком йўналишни ўзгартирди. 20 миллион еврога тажрибали Артуро Видал сотиб олинди.\nЯнварда олиб келинган Филиппе Коутиньо билан каталонияликлар янги мавсумда Европанинг энг яхши ярим ҳимоя чизиғидан бирига эга деб айта оламиз.\nҲимояни кучайтириш мақсадида Клеман Лангле жалб қилинди. Бироқ «Барса» марказий ҳужумчи Луис Суарес учун ўринбосар олиб келмади. Сўнгги ўн икки ой ичида ўйинида пасайиш кузатилган ҳужумчига рақобатчи жалб қилинмаслиги мавсум давомида муаммо туғдириши мумкин.\n«Камп Ноу»га келганидан кейин уч мавсум давомида «Ливерпуль»нинг собиқ ҳужумчиси дунёнинг энг кучли марказий ҳужумчиси мақомида бўлди. Ҳеч бир жамоа унинг тажовузкорлиги, салоҳияти ва аниқлиги қаршисида чора топа олмади. Уругвайлик ҳужумчи 147 ўйинда 121 бора рақиб дарвозасини аниқ нишонга олди.\nШунга қарамай, 2017-18-йилги мавсумдан бошлаб унда муаммолар юзага чиқа бошлади. Суарес рақиб дарвозаси олдида секин, суст ва пала-партиш ўйин кўрсата бошлади. У «жаллодлик» қобилиятини йўқотиб қўйди.\nБуни унинг статистикасида яққол кўришимиз мумкин. Мавсумни икки соврин билан якунлаган бўлсада, Суарес умумий ҳисобда 31 гол урганини алоҳида эътироф этмасдан иложимиз йўқ. Бироқ у энг муҳим мусобақа – Чемпионлар Лигасида бутунлай йўқолиб қолди.\nУшбу мавсумни ҳам у қуруқ тарзда бошлади. Гўёки ҳар мавсум у учун тобора қийинлашиб бораётгандек таассурот уйғотмоқда.\nБуни футбол мутахассислари ҳам сезишмоқда. «Суарес ўзи ҳужумга бора олмаяпти, ьу ҳавотирланарли» – дейди журналист Ким Доменек «Севилья»га қарши учрашувдан кейин.\nВалверде эса ўтган мавсумдагидек шогирди тарафини олмоқда. «Луис яхши. У эндигина таътилдан қайтди, у секин-аста тезлигини ошириб боради. Баъзан унга қийин бўлмоқда, аммо у яхши формада.»\n«Барса» тўпурарининг ушбу ҳолати вақтинчалик эканлигига умид қилмоқда. «Алавес»га қарши Ла Лиганинг биринчи турида захира ўриндиғи қиймати 300 миллион евро (!) бўлди. Бироқ уларнинг орасида бирортаси Суаресга ўринбосар эмас.\nПако Алькасер бу вазифага яқинроқдек. Аммо у «Боруссия Дортмунд»га кетиши кутилмоқда. Қолган тақдирда ҳам у бу вазифани муносиб уддалай олмаслигини кўрсатиб бўлди.\nАргентиналик суперюлдуз рақиб ҳимоячиларини доғда қолдиришга моҳир шерикка эҳтиёж сезаётгани тобора ортиб бормоқда. «Кўк-анорранглилар» янги мавсумда олий мақсадларни кўзлаган бўлса дарҳол Луис Суаресга янги рақобатчи олиб келишлари ҳаёт-мамот масаласи ҳисобланади.\n“Атлетико” Суаресни алдагани фош бўлди


"Ливерпуль" Чемпионлар лигасини мухлисларсиз стадионда ўтказиши мумкин\n31 май, 2018, 12:10\nУЕФА бугун Чемпионлар лигаси чорак финал дастлабки учрашувида мерсисайдлик ишқибозларнинг “Манчестер Сити” клуби автобусига ҳужум қилгани учун “Ливерпул”ни жазолайди.\nГап шундаки, “Энфилд” томон йўл олган “шаҳарликлар” афтобусига “Ливерпул”нинг бир гуруҳ мухлислари шиша идиш ва пиротехника воситалари улоқтирган. Натижада автобуснинг эшик ва ойналарига зарар етган. Шаҳар полицияси эса ушбу ҳолат юзасидан тергов ҳаракатларини давом эттирмоқда.\nУЕФА эса ушбу иш юзасидан “Ливерпул”га катта миқдорда жарима ва жиддий огоҳлантириш белгилаши мумкин. Агар ташкилот ушбу ҳолатни жиддий қабул қилса, мерсисайдликлар ЕЧЛнинг 2018/19 йилги мавсум гуруҳ босқичидан ўрин олган илк баҳсни томошабинларсиз ўтказиши мумкин.


«Халқнинг тақдири унинг маданиятига боғлиқ» ёхуд Зулфиқор Мусоқовнинг ўзбек кино санъати ҳақидаги фикрлари\nИжодкор ўзбек киносининг бугунги ҳолати, ундаги ички муҳит, олинаётган фильмлар савияси ҳақида рўй-рост, очиқ-ойдин гапириб берди. Кези келганда кескин танқидий фикрларни ҳам билдирди.\nМухбир: Зулфиқор ака, бугунги кунда санъатнинг барча турида, у адабиётми, кино ё мусиқами, ҳаммасида ғалати бир чучмаллашишга ўхшаш ҳолат кузатилаяпти. Ҳақиқий санъат, профессионализм ўз қўналғасидан пастга — омма орасига тушиб келаётир. Дейлик, бугун жамиятимизда Ҳазрат Навоий ўқувчиларидан кўра, Аҳад Қаюмнинг ихлосмандлари бир неча ўн баробар кўплигини қандай баҳолаш мумкин?\nЗулфиқор Мусоқов: «Осмондаги болалар» фильмидан эпизодни қайтарилиши бўлаяпти. У ерда кинорежиссёр мухбирга «менинг фикрим бировга керакми?» деганди...\nМухбир: Бизга керак...\nЗулфиқор Мусоқов: Адабиёт, мусиқа бўйича мутахассис эмасман, кино санъатига келсак, бу саволингизга «Ўзбеккино»нинг бевосита раҳбарлари атрофлича жавоб бериши мумкин.\nМухбир: Бизни айнан сизнинг фикрларингиз қизиқтиради...\nЗулфиқор Мусоқов: Киноя билан айтганда, кейинги фильмим қанақа бўлишини билмайман-ку, ўзбек киноси муаммолари ҳақида нима ҳам дея оламан? Гап шундаки, ўзбек киноси ҳақида телевидениеда, оммавий ахборот воситаларида «жонкуярлар» жуда кўпайиб кетди. Назаримда, бугун кинонинг тақдирини ҳал қилувчи одамларга менинг фикримнинг кераги йўқ. Зарур бўлганда, таклиф этишарди. Бу, албатта, битта одамнинг ўта шахсий, балки баҳсли, лекин самимий фикрлари. Ваҳолонки, ҳеч қанақа ваколатим йўқ. Зеро, ҳеч қачон у ёки бу лавозимга интилмаганман ва интилмайман ҳам. Ҳар бир кино маҳсулоти алоҳида профессионал муҳокамага муносиб. Яхшими-ёмонми, вақт ҳамма нарсани ўз жойига қўяди. Юқоридаги саволингизга энг қисқа жавобни бир олимнинг кундалигидан ўқиганим мана бу фикр ифодалаши мумкин: дилетантлар дунёни хонавайрон қилишади... Афсуски, кинода шу жараённи кузатаяпмиз. Агар мавзуга жиддийроқ ва чуқурроқ ёндашсак, ушбу ҳолат сабаблари ҳамда натижалари жуда жиддий, ҳатто, фожиали...\nМухбир: Қисқа вақт ичида Ўзбекистон Президенти Шавкат Мирзиёев икки марта айнан киноижодкорлар билан яқин мулоқотда бўлдилар. Йиғилишда бўлганингизда, сиз уларга қанақа саволлар берардингиз?\nЗулфиқор Мусоқов: Савол бермасдим. Уларнинг айтган гапларидан менга жуда яқин ва маъқул бўлган фикрларини қўллаб-қувватлашимни айтардим холос...\nБиринчидан, Президент очиқ-ойдин соҳадаги муаммолар, камчиликлар ҳақида айтиб ўтди. Аслида ҳам кино санъатининг аҳамияти Мудофаа вазирлиги билан тенг юради. Яъни юксак бадиий асарларгина ёш томошабинларимизни зарарли ғоялардан асрай олади.\nИккинчидан, Президент бир нарсага алоҳида урғу берди. Адабиётда, санъатда, кинода бизнес деган тушунчани унутинглар, биз бу нарсага йўл қўймаймиз, дедилар.\nУчинчидан, Президент Киноарбоблар уюшмаси ва бадиий кенгаш олдига ҳам аниқ вазифалар қўйди. Ўйлаб кўрсам, ўн тўрт йилдан ортиқ вақт ичида Киночилар уюшмасининг бирорта съезди ўтказилмабди. Хўш, нимага?!\nТўртинчидан, бадиий кенгашга фақат кино соҳасига юксак ҳисса қўшган, профессионал мутахассислар таклиф қилиниши керак, дедилар.\nМухбир: Сиз бир суҳбатингизда «Тарковскийни билмасдан туриб қандай кино олиш мумкин?» деган эдингиз. Бу ўринда сиз ҳақ эдингиз. Зеро, бугунги режиссёрлар, киноижодкорларнинг кўпчилиги кино санъати тарихи, соҳада яратилган оқимлар, масалан, Акира Куросава, Федерико Феллини мактабидан ёхуд ХХ аср санъатида воқеа бўлган «абсурд театри» йўналишидан, жабҳада бўлаётган янгиланишлардан хабардорлиги мени шубҳалантиради. Шу маънода, бугунги ўзбек киноиндустриясида кинодраматургия, режиссура ҳақида нималар дея оласиз? Бу борадаги фикрингиз қандай?\nЗулфиқор Мусоқов: ХХ—XXI асрнинг донишманд инсонларидан бири, «Тошкент — нон шаҳри» фильми сценарий муаллифи Андрей Кончаловский айтган эди: «Халқнинг тақдири унинг маданиятига боғлиқ» деб. Кино санъатининг тарбиявий, маънавий аҳамияти ҳақида ортиқча гапириб ўтиришнинг ҳожати юқ. Биргина сўз билан изоҳлаб ўтиш мумкин: ушбу соҳа давлат миқёсида стратегик аҳамиятга эга. Хоҳлаймизми-йўқми, бу нафақат бизнинг кинога, балки дунё (АҚШ ва Ҳиндистондан ташқари) кино санъатига тегишли гап. Яна бир факт: Ер куррасининг Хитой ва Ҳиндистондан ташқари, бошқа давлатларидаги деярли барча кинотеатрларни АҚШ киномаҳсулотлари қамраб олган. Ривожланган мамлакатлар (Франция, Германия, Англия, Швеция ва бошқалар) миллий киносини сақлаб қолиш учун ўз кинематографиясига давлат томонидан моддий ёрдам беради. Бинобарин, асосий фикрим шундан иборатки, бизнинг кино давлат ёрдамисиз ўлади. Ва давлатимиз қўлидан келганча киномизни ривожлантириш учун ҳар йили маблағлар ажратиб турибди. Лекин охирги ўн — ўн беш йил ичида биз томошабинни йўқотдик. Уни аниқ одамларнинг диди ва билимлари пастлиги, тижорат фильмларга бўлган ўта меҳрибонлиги (ўйлайманки, беғараз тарзда эмас) ва катталарга ёқиш учун кинода кечириб бўлмайдиган хатоларга йўл қўйганликлари туфайли йўқотдик. Бор гап шу. Мен бу иллатга қарши ўн йиллар курашдим. 2007 йилда Биринчи Президент Ислом Каримовга очиқ хат ёзганман. Президент ўрнига 5 кишидан иборат фуқаролар гуруҳи менга жавоб хати йўллашган. Ваҳолонки, уларда Ўзбекистон Президенти ваколати йўқ эди... Сурбетликнинг энг чўққиси. Муаммолар жуда жиддий. Эртага кеч бўлади. Кино санъати айнан бадиийлик, маънавий инқироз остонасида. Кино ҳақида қонун йўқ экан, демак, Биринчи Президентимиз кино ҳамда бадиий кенгаш ҳақидаги Фармони кучга эга. Ўша Фармонда аниқ айтилган: бадиий кенгашга талабчан, юксак профессионал, кино санъатига кўзга кўринарли ҳисса қўшган мутахассислар чақирилиши лозим деб. Афсуски, бу ҳужжат бажарилмай келаяпти. Баъзилар Вазирлар Маҳкамасининг бу борада махсус қарори борку, дея эътироз билдиришлари мумкин. Лекин бирорта ҳужжатда «Бадиий кенгашда кинони чуқур ўрганмаган, кино соҳасида саёз билимли, умуман тушунмай туриб баҳо бериш керак », деган гап юк. Афсуски, унинг ўрнига «буни тепадан ман қилишди», «идорага тўғри келмаяпти» «кураторимизга ёқмаяпти», деган гаплар бор. Ким улар? Нимага фильмларни яратувчи инсонлар билан улар очиқ мулоқотда бўлишмайди? Биз уларни танимасак, нимага кинода бир кун ҳам ишламаган одамларга ишонишим керак? Биз нима, атом сирлари бор заводда ишлаймизми? Миллионта идорадан биз розилигини олишимиз керак экан: маҳалладан тортиб, хотин-қизлар қўмитасигача. Хўш, маърифат ва маданият маркази ҳамда бошқа идоралар нимага ўта бачкана, ёшларнинг дидини, онгини, ахлоқини бузадиган фильмларга йўл қўяди? Бирорта давлат ҳужжати йўқки, у ерда «томошабинларни бачкана, бадиий савияси паст фильмлар билан заҳарлаш мумкин», дейилган бўлсин.\nЁшлар масаласи. Улар ҳар хил. Баъзилари шахсан мен ёзган ёки суратга олган фильмлардан парчаларни сурбетларча ўғирлаб, пул қилишаяпти. Охирги мисол. Кеча телевизорда бир роликка кўзим тушди. Бу мен Фатхулла Маъсудов, Фарҳод Абдуллаев, Нигора Каримбоева каби актёрлар билан 14 йил олдин олган ижтимоий клипнинг айнан ўзи. Мен шундай очиқдан-очиқ ўғрилик билан кун кўраётган ёшларни ҳурмат қилишим керакми? Ёки яна биттаси уйимга келиб, «Ака, сиз ёзган сценарий бўйича фильм бор экан, меники ҳам шунга ўхшаб кетаяпти», деб қолди. Кейин ўқисам, ғирт кўчирма. «Э, барака топгур, тўхта», десам ҳам, тўхтамай сурбетларча ўша қўлёзмасини кино қилибди... Сиз эса менга Феллинию Куросава ҳақида гапирасиз. Қанақа Куросава, қанақанги абсурд театри... Санъат ва маданият институтининг режиссёрлик бўлими 4-курс талабалари Комил Ёрматовни, Варшам Еремянни, Йўлдош Аъзамовни билишмайди-ку. Билимли ёшларга ҳурматим баланд. Лекин кино атрофида хира пашшага ўхшаб айланиб юрган шуҳратпараст одамлар мени ёш ижодкорларни ёмон кўради, деган туҳматларига аниқ жавоб беришим мумкин: юраги тоза, маданиятли, дўстликка содиқ, илмли ва ўз устида ишлайдиган ёшларга бутун умр ёрдам бериб келганман... Лекин умрида иккита китоб ўқимай, пулни, бир кунлик арзон шон-шуҳратни кетидан югурган, ёшлигидан бузуқ ишларга мойил ёшлардан жирканаман... Менинг умидим — киномизнинг эртанги куни айни шу юзлари очиқ, кўнгли тоза ёшлардан.\nКиноиндустрия деган тушунча ҳозирги пайтда умуман йўқ. Қанчадан- қанча кинотеатрлар сотилиб, тўйхоналарга, ресторанларга айлантирилган. Нидерландияда Роттердам, Амстердам, Гаага, Утрехт шаҳарларида ўз кўзим билан кўрдим: кичкина шаҳарларда ҳам ўнлаб замонавий техника билан жиҳозланган шинамгина кинотеатрлар бор. Нидерландиянинг нуфуси 18 миллион. Бизда 32,5 миллион аҳоли яшайди...Ўзингиз хулоса чиқараверинг.\nМухбир: Истеъдодли режиссёр Баҳодир Йўлдошев бир гурунгида қайсидир режиссёр ҳақида сўз юритиб «У ҳатто ўз паспортини ҳам охиригача ўқимаган», деган экан. Бу гап билан сиздан киноижодкорларимизнинг бадиий савияси ҳақида сўрамоқчи эдим...\nЗулфиқор Мусоқов: Афсуски, ўз ишига лоқайдлик, саводсизлик, қоғозбозлик ва мажлисбозлик, минбардан туриб қуруқ «қизил» гаплар айтиш ҳамда маддоҳлик оммавий тус олиб кетаяпти. Бир кино бошлиқдан «Чўқинтирган ота»ни кўрганмисиз десам, у «Нима у?» деганидан кейин додингизни кимга айтасиз...\nМухбир: Сизнингча, кино тарғибот воситасими ёки санъатми?\nЗулфиқор Мусоқов: Авваламбор, санъат. Кейин тарғибот воситаси. Лекин нимани тарғибот қилишга боғлиқ.\nМухбир: Президент яқинда киночилар билан учрашганда Бухорий, Насафий, Термизий, Нақшбандий, Жалолиддин Мангуберди, Амир Темур каби буюк аждодларимиз ҳақида фильмлар яратиш масаласини кун тартибига қўйди. Сизнингча, бу тарихий шахслар ҳаётини кинода том маънода жонлантира оладиган режиссёрлар борми?\nЗулфиқор Мусоқов: Бундай фильмларни яратиш, албатта, керак. Давлатимиз раҳбари аниқ айтдилар-ку: тарихий мавзуга бағишланган фильм катта маблағ талаб этади ва бу маблағлар алоҳида қўшимча тарзда қилиб берилади. Бу лойиҳаларни амалга оширадиган режиссёрлар бор: Баҳодир Одилов, Аюб Шаҳобиддинов, Абдухалил Мигнаров. Бундан ташқари, ҳозир «Абу Али ибн Сино» ҳақида бир эмас, иккита бадиий фильм бор, Нодирабегим, Фурқат ҳақида ҳам фильмлар олинган. Нимагадир уларни телевидениеда кўрсатишмайди? Шуларни ёшларимизга кўрсатсак, тарбиявий жиҳатдан катта иш қилган бўлардик.\nМухбир: Кўпгина томошабинлар гувоҳ. Сиз «Эътироф» совринини олаётганингизда, кўнглингиз анча ғаш эди. Кейин билсак, сиз ўша совринни «Ўзбеккино»га эртаси куни қайтариб берибсиз? Сабаб?\nЗулфиқор Мусоқов: Чунки бу соврин шахсан менга ботмади. Негаки, анчагина ғирром, кўзбўямачилик жараёни бўлди. Кўпроқ мен «Дадам бетоб» фильмимда бош ролни ижро этган таниқли актёримиз Фарҳод Абдуллаев учун хафа бўлдим. Негаки, у ерда «Энг яхши актёр» номинацияси Фарҳодга қайси фильмдаги қайси роли учун берилгани айтилмади. «Энг яхши актриса» қайси роли учун олгани ҳам очиқ қолди. Ва ниҳоят, менга қайси фильм учун соврин берилди?.. Ёш болаларнинг ўйинига ўхшаб кетди, ғирт бачканаликдан бошқа нарса эмас. Шунинг учун тинчгина совринни қайтардим. Бўлган гап шу.\nМухбир: Зулфиқор ака, сиз «Аччиқ чой» кўрсатувида «Берлин-Оққўрғон» фильмидан кейин, кинорежиссурадан кетаман, фильмлар суратга олмайман, деб очиғини айтганингизда, биз, мухлисларингизни анча хафа қилдингиз... Ахир сиздан ёши анча улуғ бўлган киночилар ҳам ҳалигача фильм олаяпти-ку! Бу нима — иддаоми, чарчоқ аломатими ёхуд шунчаки қарилик гаштини сурмоқчи бўлаётган оддий бир одамнинг фалсафаси?..\nЗулфиқор Мусоқов: Сабаблари иккита. Биринчиси, ҳар бир ижодкорнинг ҳаётда, ижодда ўз йўли бор. Спортда ҳам, санъатда ҳам ўз вақтида, обрў бор вақтда кетиш керак. Чунки қариган чоғида одам ҳаммага кулги бўлиш хавфи бор. Шунинг учун киносценарийлар ёзиш билан банд бўламан. Шогирдлар тайёрлайман. Ношукр бўлмайман: ҳозир буни айтишга ҳаққим бор — халқимизнинг қалбидан бир нечта асарларим жой олган экан, нима учун бахтлиман демаслигим керак?! Иккинчидан, шахсан менга бизни кино санъатимизда охирги пайтларда вужудга келган нопрофессионал муҳит маъқул бўлмаяпти. Албатта, бу қарорга келишим жуда оғир ўтди: ахир 30 йилдан бери суратга олиш гуруҳим аъзоларини ҳам ўйлашим керак...\nМазкур рукндаги бошқа мақолалар: « Диққат, янги эпидемия: сериалпарастлик!\tБировнинг қўшиғи, бировнинг мусиқаси, биров берган оҳанг, безак ва ишлов ёхуд жонли “плеер”чилик хусусида »


Дўстликда янги хорижий корхона рўйхатдан ўтди » Жиззах вилояти ҳокимлиги расмий ахборот сайти\nЖиззах вилояти ҳокимлиги » Янгиликлар » Дўстликда янги хорижий корхона рўйхатдан ўтди\nДўстликда янги хорижий корхона рўйхатдан ўтди\nБуюк Британиянинг бир қатор етакчи компаниялари томонидан яратилган CAMI GROUP компанияси Ўзбекистон ҳудудида 2013 йилдан бери глобал миқёсда фаолият юритиб келмоқда.\n2021 йилда асосчилар томонидан янги ташкил этилган CAMI GROUP муқобил энергияни тадқиқ этиш соҳасида истиқболли йўлни кашф этди. Фаолияти турли қўшимчалар, газ ва углеродли чўкма кўринишидаги алтернатив двигател ёқилғисини янада ривожлантириш билан иккиламчи полимерларни қайта ишлашнинг ҳақиқий ва истиқболли технологиясини ишлаб чиқиш ва патентлашдан иборат.\nКомпания ходимлари 26 май куни Дўстлик туман Давлат хизматлари марказида янги "CAMI GROUP-AAA" масъулияти чекланган жамияти шаклидаги хорижий корхонани (Англия) рўйхатдан ўтказдилар.\n- “Компаниямиз технологиясидан фойдаланишнинг асосий афзаллиги бу хом ашёни самарали қайта ишлаш имкониятидир. Бугунги кунда "CAMI GROUP" пластик чиқиндиларни алтернатив ва юқори сифатли энергия манбаларига айлантириш учун юқори технологик ускуналарни ишлаб чиқаришни режалаштирмоқда. Ривожланган Европа мамлакатларида чиқиндиларнинг умумий миқдоридан максимал 50% полимерлар қайта ишланади. Бундай кўрсаткичлар бозорнинг юқори ҳажми ва рақобатнинг пастлигини кўрсатади. Қайта ишлаш ҳажмининг йиллик ўсиши 4-5 йил ичида ёки 20 йил ичида 100% ни ташкил қилади, шу билан бирга одамларнинг иқтисодий фаолияти натижасида чиқиндилар ҳажми бир вақтнинг ўзида йилига 10% (10 миллион тонна) ёки шу даврда 200% га кўпаймоқда. Қайта ишлаш корхоналари турли хил давлат дастурлари томонидан қўллаб-қувватланади”, -дейди хорижий корхона директори Ғайбулла Туганов.\nДХМ тадбиркорлик фаолияти билан шуғулланишни истаган ҳар қандай мурожаатчига тез, қулай, шаффоф тарзда давлат хизматини кўрсатади. Бу борада хорижий корхона директорининг ўз фикрлари бор.\n- Давлат рўйхатдан ўтиш учун анча вақт кутаманми деб ўйлаган эдим. Лекин ундай бўлмади. ДХА ташкил топганидан сўнг биз каби тадбиркорларга анча қулайликлар яратилди. Ишимиз тез фурсатларда битмоқда, рўйхатдан ўтиш учун талаб қилинадиган ҳужжатлар сони кескин камайган. Мана ҳозир хорижий корхонани давлат рўйхатидан ўтказган бўлсам кейинги жараёнлар ҳам шу марказ орқали амалга ошиши мени жуда қувонтирди. Ортиқча югур-югурларсиз барчаси шу ернинг ўзида битади.\nХорижий корхоналарнинг мунтазам равишда кўпайиши бу туман иқтисодиётига катта таъсир қилади. Бундан ташқари, маҳаллий аҳолини доимий иш билан таъминлайди.


Қирғизистон Қамбар-Ота-1 ГЭСини Қозоғистон ва Ўзбекистон билан бирга қуради - Anhor\nAnhor Все посты Қирғизистон Қамбар-Ота-1 ГЭСини Қозоғистон ва Ўзбекистон билан бирга қуради\nҚирғизистон президенти Садир Жапаров “Кабар” давлат ахборот агентлигига берган интервьюсида Қирғизистондаги Қамбар-Ота-1 ГЭСи Қозоғистон ва Ўзбекистон билан ҳамкорликда қурилишини айтди. Бу ҳақда Kloop.kg нашри ёзади.\nПрезидент ГЭСни мамлакат ўз кучи билан қуриши мумкинлигини, лекин бунинг учун кўп вақт ва маблағ талаб қилинишини таъкидлади.\n“Бу йил биз тўғон қурилиши жойигача ўз кучимиз билан қурилишни бошлаймиз. Қўшниларимиз Қозоғистон ва Ўзбекистон ҳам ГЭС қурилишига қўшилади. Учала томон иштирокида техник-иқтисодий асослар ишлаб чиқилмоқда. Бунга бир-икки йил вақт талаб қилиниши маълум бўлди. Тугатишимиз билан дарҳол [қурилишни] бошлаймиз”, деди президент.\nЖапаровнинг сўзларига кўра, ГЭС қурилишида бошқа инвесторлар ҳам иштирок этиши мумкин.\n“Бу ГЭС бизга фақат электр энергиясидан фойдаланиш учун керак, Қозоғистон ва Ўзбекистон эса кўпроқ сувга муҳтож. Шундай экан, ҳар икки давлат ҳам ГЭС қурилишида иштирок этса, сармоя киритса яхши бўлади”, — деди давлат раҳбари.\n2022 йил март ойи охирида Қирғизистон Вазирлар Маҳкамасининг раҳбари Оқилбек Жапаров ҳукумат 2022 йилда Қамбар-Ота-1 ГЭСи қурилишига 20 миллион доллар ажратишни режалаштираётганини маълум қилган эди.\nКейин Жапаров ГЭС қурилиши “тез орада” бошланишини айтди, аммо аниқ саналарни айтмади. Шунингдек, у ГЭСнинг яқин 3-5 йил ичида ишга тушиши ҳақида хабар берди.\nВазирлар Маҳкамаси раҳбарининг айтишича, Қамбар-ота-1 ГЭСи ишга туширилса, у Қамбар-ота-2 ГЭСининг ишлашига имконият яратади.\n“Унда иккита ГЭСнинг умумий белгиланган ва ишга туширилган қуввати 1000 мегаваттни ташкил қилади. Агар биз уни фойдали киловатт соатга айлантирсак, бу тахминан 3,5-4 миллиард кВт соатни ташкил қилади. Бу ҳозирда Токтогул ГЭСи ишлаб чиқараётган миқдорга тенг”, — дейди Жапаров.


Лифтёрлар иш ташлади\nТўлқин 22 декабрь куни Тошкент шаҳридаги кўп қаватли уйлар учун хизмат қиладиган лифт бошқарувчилари ва механиклари иш ташлаш эълон қилди.\nХабарларга қараганда, улар беш ойдан буён маош олмаётганидан норозилик билдирмоқда. Лифтёрлар талаблари ҳақида тегишли идораларга, жумладан, Тошкент шаҳар ҳокимлигига ариза топшириб, ўзлари назорат қиладиган лифтларни тўхтатиб қўйди. Лифтёрлардан бирининг айтишича, пойтахтнинг, асосан, Мирзо Улуғбек туманидаги 400-500 лифт ишлашдан тўхтаган. Иш ташлаш ойлик бўйича қарз узилганча давом этади, деди у.\nТошкент шаҳар лифт бошқармаси бошлиғи Сергей Дайбловскийнинг маълум қилишича, уй-жой мулкдорлари ширкатлари ташкилотга ўз вақтида пул ўтказиб бермаётгани оқибатида бошқарма ишчиларга ойлик бера олмаётир. Ширкатлар бошқармадан 600 миллион сўм қарздордир. Бошқарма эса ҳозир ўз ишчи-хизматчиларига ойлик маош ҳисобидан 100 миллион сўм қарздор бўлиб қолган.\nФуқароларнинг айтишича, шаҳардаги кўп қаватли уйларда лифтлар жуда ёмон ишлайди. Сирғали ва айрим бошқа туманлардаги диспетчерлик пунктлари умуман ишламайди.\nБаъзи диспетчерлик пункларида пули тўланмагани боис телефонлар узиб қўйилган. Чилонзор туманидаги телефонсиз пунктлардан бирининг лифт бошқарувчиси “Озодлик” мухбири билан суҳбатда навбатчилик вақтини бирор киши лифтга қамалиб қолиб, бахтсиз ҳодиса юз бермасин, деган ҳадикда ўтказишини билдирди.\nКўп қаватли уйлардаги лифтларнинг мисдан ясалган тўхтатиш ғалтаги ва бошқа қисмлари ўғирлаб кетилиши оқибатида улар ойлаб тўхтаб қолади. Лифтёрлардан бирининг айтишича, маош берилмагани боис уларнинг ўзлари ишлаб турган лифтларнинг тўхтатиш ғалтагини ўғирлаб, пул эвазига бошқа лифтларга ўрнатиб беради.\nПойтахт лифт бошқармаси бошлиғи С.Дайбловский яқин 2-3 кун ичида банк бошқармага кредит ажратиши ва лифт хизматчилари байрам арафасида маош олишини маълум қилди. Унинг таъкидлашича, қарздор ширкатлардаги лифтларни тўхтатиш фикри аслида бошқарма раҳбариятидан чиққан. Бироқ лифт бошқарувчилари ортиқча эҳтиросда берилиб, буни иш ташлаш, деб эълон қилган.


20 апрель, 2021, 13:00\nТеглар:Реал | Флорентино Перес\nФутбол ўзгариб кетмоқда...\nЕвропа Суперлигаси президенти Флорентино Перес футболда катта ислоҳотларни амалга оширишга тайёр эканини билдирди. Хусусан, у учрашув вақтларини қисқартиришни таклиф қилмоқда.\n- Ўсмирлар асосий вақтини PlayStation ўйнаб ўтказади ва уларга ҳақиқий футбол ўйинлари узоқ давом этаётгандек туюлмоқда. Агар ёшларнинг талаби шу бўлса, учрашувларни қизиқарлироқ, томошабопроқ қилиш учун уларнинг вақтини қисқартиришимиз мумкин, - деди янги лига раҳбари Флорентино Перес.\n“Реал” клубининг ҳам раҳбари ҳисобланган бу мутахассис футболни замонга мослаб, ўзгартириш керак, деган фикрни илгари сурмоқда. Унинг таъкидлашича, мухлислар эътиборини жалб эта олмаслиги ортидан моддий манфаатга хизмат қилмайдиган зерикарли ва сифатсиз ўйинлар кўпайиб кетган.\nШунингдек, Перес ўзи бошчилигида бошланган ислоҳот ва ўзгаришларга УЕФА ва ФИФА қаршилик қилолмаслигини айтмоқда.\nПерес "Реал" мухлисларининг умидини пучга чиқарди\nМодрич "Реал"да қоладими? Клуб президенти бу саволга жавоб берди\nПерес мағлубиятини тан олмади. Суперлига ўхшамаса, ўрнига бошқа турнир бўлади!


MDC Nova – ёшларбоп замонавий смартфон! - Terabayt.Uz\nMDC Nova – ёшларбоп замонавий смартфон!\nҲозирда ёшлар фойдаланадиган смартфонга қўйиладиган асосий талаблар қанақа? Дизайни чиройли, интернети тезкор ва камералари кучли бўлгани маъқул, тўғрими? Хусусан, селфи олиш имкониятлари кенг бўлса – янада яхши. Ўзбекистон бозорига яқинда кириб келган MDC брендининг навбатдаги – Nova русумли қурилмаси шу талабларга жавоб бера олади.\nЎҚИНГ: MDC Prime Lite – бир миллион сўмлик, HD-экранли ва қўш камерали смартфон!\nБугун MDC бренди остидаги Nova смартфони билан танишамиз, унинг хусусиятларини кўриб чиқамиз.\nЧиройли қадоқда тўлиқ жамланма\nMDC Nova смартфони оқ-мовий ранглар уйғунлигидаги кўркам қутисида тақдим этилмоқда. Қутининг устига смартфоннинг рангли сурати ва номи туширилган, орқа томонида ва ёнларида тегишли маълумотлар келтирилган.\nҚадоқ ичида смартфоннинг тўлиқ жамланмаси мавжуд: қурилманинг ўзидан ташқари, силикон ғилоф ва экран учун ҳимоя шишаси ҳам жойланган. Телефонни қувватлаш ускунасининг USB-кабели олинади ва маълумот алмашиш учун уни компьютерга улаш имкони мавжуд. MDC брендли қулоқчин ҳам жамланмага қўшилгани яна бир афзалликдир.\nШунингдек, қутида смартфоннинг кафолат талони ҳамда инглиз, рус ва ўзбек тилларидаги фойдаланиш йўриқномаси мавжуд.\nЗамонавий кўринишли корпус\nИшлаб чиқарувчи MDC Nova моделини пластик корпусида тақдим этган. Унинг очиладиган орқа панелида асосий камера ва унинг чақноғи худди iPhone 8 Plus моделидаги каби жойлаштирилган. Пастроқда, панелнинг ўртароғида бармоқ изи сканери ўрин олган. Энг пастда бўртиқ кумушранг ёзувда бренд номи акс эттирилган.\nMDC Nova смартфони корпусининг ўнг қиррасида овозни кўтариш/пасайтириш ҳамда смартфонни ўчириб-ёқиш тугмачалари жойлашган. Тепа қиррада анъанавий 3.5 миллиметрлик қулоқчин тирқиши ҳамда MicroUSB порти, пастки қиррада бўлса микрофон ҳамда динамик ўрин олган.\nОлд панелда «Уйга» моддий тугмачаси йўқ, бу эса тўлиқ экран эффектини ҳосил қилган. Дисплейнинг тепа қисмида сўзлашув динамиги ва тегишли датчиклар кўзга ташланади.\nТрендларга мос экран\nMDC Nova қурилмаси 5.7 дюймлик экран билан жиҳозланган, унинг икки чеккасидаги ромлари энсиз. Дисплейнинг пастида сенсорли учта тугмача жойлашган: ўртада «Уйга», ундан чапда «Орқага» ҳамда ўнгда – ишга туширилган иловалар рўйхатини чиқариш тугмачалари.\nInfinity display туридаги дисплейнинг пикселлар сиғими HD+ форматида, яъни 1440х720 пикселли. У рангларни жуда яхши узатади, бурчак остида қараганда ҳам тасвир сифати бузилмайди. Турли контентни – матнлар, сурат ва видеоларни етказиб бериш учун қулай.\nМазкур смартфоннинг асосий камераси 8 мегапикселли, олд камераси эса 5 мегапикселли моделлар билан жиҳозланган. Яхши томони – ҳар иккала камера ҳам ўзининг фоточақноғига эга. Бу эса яхши ёритилмаган шароитларда ҳам сифатли суратлар олиш имконини беради. Олд камерада ҳам чақноқ мавжудлиги, айниқса, селфи олишни хуш кўрувчи ёшлар учун айни муддао.\nMDC Nova камераларининг дастурий таъминоти ҳам яхши ишланган – турли режимларда суратга ҳамда видеога тушириш учун кенг имкониятлар бор. Бугунги кунда кўпчилик фойдаланувчилар учун бунинг аҳамияти катта.\nМазкур девайс иккинчи ва учинчи авлод (2G/3G) уяли алоқа тармоқларида ишлаш имкониятига эга. Ўзбекистоннинг аксарият ҳудудларидаги алоқа сигналлари имкониятларини инобатга олсак, ушбу қурилма фойдаланувчиларнинг талабларини тўла қондира олади.\nҲозирги кўпчилик телефонларда бўлгани каби, MDC Nova моделида ҳам иккита SIM-карта бўлмачаси мавжуд. Бу эса фойдаланувчига алоқа операторлари орасида ўзига маъқулининг хизматларни танлаш эркинлигини тақдим этади.\nТехник таъминотига келсак...\nMDC Nova гаджетининг «электрон юраги» – 1.3 гигагерц такт частотасида ишловчи тўрт ядроли процессордир. Тезкор хотираси 1 гигабайт, доимий хотираси эса 8 гигабайт ҳажмга эга. Бу камлик қиладиган бўлса, MicroSD-карта ёрдамида унинг хотирасини кенгайтириш имкони бор.\nҚурилма сунъий йўлдош орқали навигация учун GPS/AGPS модули, шунингдек, симсиз алоқанинг Wi-Fi ҳамда Bluetooth интерфейсларини қўллаб-қувватловчи модуллар билан таъминланган. 2500 мА/соат сиғимли аккумулятор MDC Nova смартфонини қувват билан таъминлаб туради.\nБугунги кундаги аксарият смартфонлар қатори, MDC Nova модели ҳам Android операцион тизимининг еттинчи – Nougat талқини бошқаруви остида ишлайди.\nСмартфондаги маълумотлар махфийлигини таъминлаш учун график калит, пароль ёки кодли сўзми – бу усулларнинг барчасини ушбу модел қўллаб-қувватлайди. Булардан ташқари, MDC Nova’да замонавий биометрик усул – фойдаланувчи шахсини бармоқ изи сканери орқали тасдиқлаш технологияси ҳам татбиқ этилган.\nШулардан келиб чиқиб, айтиш мумкинки, ҳар иккала камераси ҳам фоточақноққа эга, кенг экранли ва дактилоскопик сканерли MDC Nova бугунги кунда Ўзбекистон бозорига тақдим этилган, ўз нархи доирасидаги смартфонлар билан бемалол беллаша олади.\nНарх-наво, корпус ранглари ва кафолат хизмати\nMDC Nova Ўзбекистон бозорида қора, олтин ва қизил рангларда тақдим этилган. Нархи электроника бозорларида 620 минг сўмдан бошланмоқда. Айтиш мумкинки, ҳозирда бизнинг бозорда бу нарх эвазига 5,7 дюймли смартфон топиш анча мушкул.\nДарвоқе, MDC бренди остидаги смартфонлар қатори, Nova моделига ҳам ишлаб чиқарувчи томонидан 1 йиллик кафолат хизмати тақдим этилади.\nЎҚИНГ: MDC Optima – металл корпусли 4G-смартфон\n#андроид смартфон #нархлар #MDC Nova


«LG Group» раҳбари оламдан ўтди\n20.05.2018 15:00 0 1056\n«LG Group» компаниялари гуруҳи раиси Ку Бон Му Сеулда 73 ёшида вафот этди. Бу ҳақда «ТАСС» хабар берган.\nКу Бон Мунинг аҳволи оғирлашиб, 17 май куни касалхонага ётқизилганди. Маълумотларга қараганда, бу йил унинг бош миясида бир неча марта жарроҳлик амалиёти ўтказилган.\nКу Бон Му «LG Group»ни 23 йил давомида бошқариб келган. У бу лавозимни отаси Ку Чжа Гёндан сўнг 1995 йили эгаллаганди. Саломатлиги ёмонлашганидан сўнг Ку Бон Му «LG» бошқарувини укаси, раис ўринбосари Ку Бон Чжунга топширганди.\n«Yonhap» агентлиги хабар беришича, компания раҳбарлиги яқин вақт оралиғида марҳумнинг асранди ўғли Ку Кванг Мога ўтиши мумкин.\nLG Group Ку Бон Му


Ван Гаал "МЮ" раҳбариятига жамоани инқироздан қай йўл билан олиб чиқишни билмаслигини билдирди\n07:56 / 28.12.2015\n"Манчестер Юнайтед" жамоаси бош мураббийи Луи ван Гаал АПЛнинг 18 турида "Сток Сити"га қарши ўйинда учралган 0:2 ҳисобидаги мағлубиятдан кейин жамоа вице-президенти Эд Вудворд билан учрашган ва улар мавжуд вазият юзасидан мулоқот қилишган.\nВудворд 64 ёшли ушбу мутахассисга кетма-кет 4 мағлубиятдан кейин ҳам ишлашда давом этиш ва хатоларни тўғрилаш мумкинлигини айтган.\nThe Times нашри хабарига кўра, ван Гаал бундан бир ҳафта олдин "Норвич" билан ўйиндаги мағлубиятдан кейиноқ истеъфога чиқишга тайёрлигини билдирган. У жамоани инқироздан олиб чиқиш қўлидан келмаслигини айтган.\nЎшанда ҳам жамоа раҳбарияти мураббийга ишонч билдириб, уни қўллаб-қувватлашда давом этишини билдирганди.\nҲозирда ван Гаал вазиятни ўнглай олишига умуман ишонмаяпти ва кейинги турда "Челси" билан ўйиндан кейин кетма-кет бешинчи мағлубият қайд этилиши мумкин.\n"Сток Сити"га қарши ўйиндан кейин мураббий футболчиларини футбол ўйнашдан қўрқишда айблаганди.\nУ журналистнинг шу борадаги саволига "Ҳа. Мен шу вақтгача уларга ишониб келардим. Шу вақтгача", дея жавоб берган.\nЭслатиб ўтамиз, жамоанинг охирги машғулотига Луи ван Гаал келмади. Унинг ўрнинг Райан Гиггз футболчиларни шуғуллантирди.\nУндан аввалроқ Луи ван Гаал истеъфога чиқарилса, Гиггз жамоани мавсум охиригача бошқариши мумкинлиги ҳақида маълумот тарқатилганди.


Ўзбекистон ташқи ишлар вазири Сеулда КОИКА президенти билан муҳим қўшма лойиҳаларни амалга ошириш жараёнини муҳокама қилди\nТОШКЕНТ, 27 ноябрь. /«Дунё» АА/. Ўзбекистон Республикаси ташқи ишлар вазири Абдулазиз Комилов Сеул шаҳрида Корея халқаро ҳамкорлик агентлиги (КОИКА) президенти Ли Ми Кёнг билан учрашди, деб хабар бермоқда «Дунё» АА мухбири.\nТИВ хабарига кўра, учрашувда Ўзбекистон ва КОИКА ўртасидаги ҳамкорликнинг ҳозирги ҳолати ва истиқболлари муҳокама қилинди.\nИжтимоий-иқтисодий соҳадаги муҳим дастурларни амалга ошириш борасида КОИКА мамлакатимизнинг асосий халқаро шерикларидан бири экани қайд этилди. 1995-2019 йилларда республикада таълим, соғлиқни сақлаш, энергетика, қишлоқ ва сув хўжалиги, транспорт, ахборот технологиялари ва бошқа соҳаларда умумий қиймати 125 миллион долларга яқин лойиҳалар ҳаётга тадбиқ қилинди. Мазкур лойиҳалар доирасида КОИКАнинг 70 дан ортиқ эксперти ва 500 нафар волонтёри Ўзбекистонда ўз фаолиятини амалга оширди, Ўзбекистон вазирлик ва идораларининг 2 мингдан ортиқ вакили Корея Республикасида стажировка ўтади.\nУчрашувда, шунингдек, 2020-2022 йилларга мўлжалланган Ҳамкорлик дастури доирасида муҳим қўшма лойиҳалар ҳамда таълим ва кадрлар тайёрлаш соҳаларидаги алоқаларни кенгайтириш бўйича ҳам фикр алмашилди.\nМажид Ат-Туркий: Ўзбекистон Президенти ...\nМамлакатимиз элчихонасида Ўзбекистон Республикаси Президенти Шавкат Мирзиёевнинг Бирлашга...\nМарказий Осиё мамлакатлари ва АҚШ делега...\n«Марказий ва Жанубий Осиё: минтақавий ўзаро боғлиқлик. Таҳдидлар ва имкониятлар» юқори да...\nХоразмда Тупроққалъа тумани ҳокимлиги та...\nЎзбекистон Республикаси Президенти “Хоразм вилояти таркибида Тупроққалъа туманини ташкил э...\nЯпония билан телекоммуникация соҳасида ҳамкорлик муҳокама қи...


Абдулла Ориповнинг вафоти халқимизнинг севимли шоири сўнгги вақтларда норасмий тақиқ остида яшагани, бундан бир қанча вақт илгари “Озодлик” радиоси орқали чиқишида бекорга “Машраб осилганда жим ўтирган бу халқдан яна нимани кутиш мумкин?” қабилида ёзғирмаганини кўрсатиб берди.\nБиз бу гапларни ичимиздан тўқиб ёзаётганимиз йўқ. Расмий нашрларни кузатиб шундай хулосага келдик. Бунинг учун етарли асосларни маҳаллий матбуотнинг ўзидан олдик.\nШоир вафотидан буён деярли икки ҳафта ўтди. Интернетдаги сайтларда унинг вафоти муносабати билан ўнлаб хотиралар, марсиялар чоп этилди. Ўзини адабиётга дахлдор билган кўпчилик бу ғамни интернет орқали бошқалар билан баҳам кўрди.\nАммо расмий матбуот тўғрисида бундай деб бўлмайди. Уларни кузатиш чоғида эътиборни тортадиган биринчи жиҳат расмий таъзиянинг кечиккани бўлди. Расмий таъзия шоир вафотидан нақ бир ҳафта ўтиб чоп этилди (интернет сайтларда 6 кун ўтиб).\nБаъзилар ҳатто нега ҳукуматнинг расмий таъзияси эълон қилинмаяпти, дея ҳақли равишда бир-бирига савол ҳам берганига гувоҳмиз.\nБалки буни дафн маросимининг объектив сабабларга кўра кечикканига боғлаш мумкиндир. Ҳар ҳолда давлатнинг биз билмайдиган расмий тартиб-таомили шуни талаб этар. Бироқ оддий халқ буни қандай тушунсин?\nИккинчи жиҳатни эса “Ўзбекистон адабиёт ва санъати” газетасидан қидирдик. Бу нашр аслида ўзбек адабиёти ва санъати вакилларининг минбари вазифасини бажариш учун ташкил этилган.\nСевимли шоирнинг вафотидан бир ҳафта ўтиб (газета ҳафтада бир марта чоп этилади) унда Абдулла Орипов вафоти сабаб расмий таъзиядан бошқа бир сатр ёднома жойлаштириш учун ҳам жой топилмади.\n“Буюк шоир” деймиз, “Ўзбекистон мадҳияси муаллифи” деймиз, шундай одам ҳаққига газетадан бир оғиз яхши хотира учун жой топилмаса-я!\n“Шахсан бош вазиримизнинг ўзи жанозада қўл боғлаб турдилар, бу адабиётимизга кўрсатиган эҳтиром белгиси”, дея интернетни тўлдираётган маҳаллий шоир ва ёзувчиларнинг А.Орипов тўғрисидаги хотиралари йўқмиди?\n“Юзлаб йилларда бир туғиладиган даҳо” ҳақида Ёзувчилар уюшмаси аталмиш салтанатда бугун ҳукм юргизаётган “шоҳу вазирлар”нинг шоирга аталган икки оғиз ёдномаси йўқмидики уни ўзи муассис бўлган газетада бостира олмаса?\nШундай шоир учун газетанинг бутун бир сонини бағишласа ҳам бўларди-ку? Нега унда расмий нашрлар, хусусан, “Ўзбекистон адабиёти ва санъати” оғзига мум тишлаб ўтирибди?\nАслида, бизнинг назаримизда, Абдулла Орипов хотирасига айтилмоқчи бўлган гаплар, ёдномаю марсиялар жуда кўп. Буни интернет сайтларидаги фаолликдан ҳам кўрдик.\nДемак, ҳамма гап сиёсатда. Таъзиясида давлатнинг деярли барча раҳбарлари иштирок этган, дафн маросими ҳукумат даражасида ташкил этилган шоир вафоти муносабати билан маҳаллий матбуотда расмий таъзиядан бошқа ҳеч нарса эълон қилинмаса, яна қандай хулосага келиш мумкин?!\ndata-title="Абдулла Орипов номи норасмий тақиқда эканига асос бор…ми?" data-description="Абдулла Ориповнинг вафоти халқимизнинг севимли шоири сўнгги вақтларда норасмий тақиқ остида яшагани, бундан бир қанча вақт илгари "Озодлик" радиоси ..." data-image="https://eltuz.com/wp-content/uploads/2016/11/rasm2004.jpg" data-url="https://eltuz.com/asosiy-mavzular/197779/" data-services="facebook,odnoklassniki,twitter,telegram" data-counter="ig">


Гулханий (XVIII - XIX асрлар)\nHome icon Бош саҳифа»Ўзбек адабиёти»Мумтоз адабиёт»Гулханий (XVIII - XIX асрлар)\nГулханий (тахаллуси; асл исми Муҳаммад Шариф) (тахминан 18-асрнинг охири — Қўқон — 19-асрнинг 20-йиллари) — ўзбек мумтоз шоири, масалнавис. Ҳаёти ва ижоди ҳақида «Мажмуаи шоирон» (Фазлий Намангоний), «Туҳфат ул-аҳбоб» (Қори Раҳматуллоҳ Возеҳ), «Сабот ул-башар ва тарихи муҳожирон» (Дилшод Отин) каби асарларда айрим маълумотлар келтирилган.\nФазлий Гулханийнинг «Кўҳистон мулкидан» эканлигини таъкидласа, Возеҳ уни наманганлик, дейди. Гулханий Наманган ва Қўқонда яшаган, оз вақт ҳаммомда ўт ёқувчи — гўлах вазифасида ишлаган (тахаллуси шундан). Қўқон хони Амир Олимхон навкарлари сафида хизматда бўлган (1801 — 10). Мустақил мутолаа йўли билан мумтоз адабиётни ўрганган. Олимхон вафотидан (1811) сўнг тахтга ўтирган Амир Умархон (Амирий) Гулханийни сарой шоирлари даврасига жалб этган. Шоир хонни мақтаган, унинг ғазалларига назиралар битган. Умархон вафотидан сўнг ватанига қайтиб, кўпроқ оддий инсонларга манзур бўлувчи шеърлар ёза бошлади. Ўтли ҳажвлар яратди.\nГулханий ўзбек ва тожик тилларида ижод қилган. Бизгача бир неча ғазали, ҳажвиялари ҳамда «Зарбулмасал» («Япалоққуш» ҳикояси) насрий асари етиб келган. Ғазалларида лирик қаҳрамоннинг руҳий кечинмалари, баҳор, реал ҳаётий манзаралар ўз ифодасини топган («Бармоғим», «Эй тўти», «Лола кўксидек бағрим...»). «Бидеҳ» (бергил, бер менга) радифли ғазалида шоир навкарлик давридаги ҳаётини тасвирлаган. Бу ғазалга чуқурроқ назар ташланса, муаллиф катта ижтимоий масала — ўз даврининг ҳарбий тартиби, расм-русумлари ҳақида фикр юритганлигини кузатиш мумкин. Ғазалида лирик қаҳрамоннинг образи умумлашма образ даражасига кўтарилган. Гулханий ўзининг зўр истеъдоди, тажрибаси, турмушга ҳаққоний қарай билиши туфайли халқчил ижодкор сифатида кўринган. Шоирнинг бизга маълум ғазалларининг айримлари Амирий шеърларига назира тарзида яратилган бўлиб, улар оддий тақлидчилик доирасида қолмай, баркамол мустақил бадиий асар даражасига кўтарилган. Гулханийнинг шеърий ижоди, гарчанд, ҳажман катта бўлмасада, 19-аср ўзбек миллий адабиёти ривожига самарали таъсир кўрсатди.\n«Зарбулмасал» нафақат ўзбек мумтоз адабиёти, балки бутун Шарқ адабиётининг ҳам нодир намунасидир. Гулханий унда халқ мақоллари (400 га яқин мақол), сажлар (қофияли наср), масал ва ривоятлардан самарали фойдаланган. Бу масал ва ривоятлар тематик жиҳатдан бир-бирига боғланиб, ягона бир сюжетни ташкил этган. Асарда Япалоққуш билан Бойўғлининг қуда-анда бўлиши саргузаштлари мажозий, ўткир ҳажвия тарзида тасвирланган. Гулханий қушларнинг ўзаро мураккаб муносабатлари асосида ўз даври ижтимоий ҳаётининг танқидий манзарасини яратган.\nГулханий ижодини М. Сале, Фитрат, Б. Каримов, Р. Муқимов, Ҳ. Ёқубов, Ф. Ишоқов каби олимлар тадқиқ этганлар.


ҚАЛБИМНИНГ ВА МАКТАБИМНИНГ МАЛИКАЛАРИГА! » Uchtepa81maktab.uz\nUchtepa81maktab.uz » TARBIYA JARAYONI » ҚАЛБИМНИНГ ВА МАКТАБИМНИНГ МАЛИКАЛАРИГА!\nSana: 16-11-2015, 15:51\nҚАЛБИМНИНГ ВА МАКТАБИМНИНГ МАЛИКАЛАРИГА!\nBo'lim: TARBIYA JARAYONI\nАссалому алайкум азиз ва лобар қизларим, зукко ўқувчиларим!\nБугун ҳам устозингиз, ҳам онангиз сифатида сиз билан кийиниш ҳамда муомила маданияти, яъни сўзлашиш одоби мавзусида билганларимни ўртоқлашмоқчиман.\nАбдулла Қодирийни “ Ўтган кунлар” асарини барчангиз ўқигансиз. Отабекнинг юрагида Кумушбибига нисбатан муҳаббат оловини ёққан сабаблардан бири нима деб уйлайсиз? Фақатгина Кумушнинг гўзаллигими? Йўқ! Энг аввало қизнинг ҳаёси, гўзал хулқи , одоб ила сўзлашиши боис Отабек Кумушбибига ошиқу маҳлиё бўлган эди.\nФалеснинг шундай ибратли сўзлари бор: “ Ташқи қиёфани безамасдан ички оламни сайқаллаш керак”\nТашқи кўринишимизга аҳамият берамизу, инсон учун ички дунё, яъни қалб гўзаллиги муҳим эканини унутиб қўямиз. Бу ҳолатда Стендалнинг “ Ақл етуклиги ҳусн ўрнини босиши мумкин” деган ўгитини ёдда сақламоғимиз даркордир.\nСизнинг гўзал тарбиянгиз бошқаларни ҳурмат қилиш билан белгиланади. Доим уйда, мактабда, кўча куйда бошқаларга нисбатан ҳурмат ва эътиборда бўлишингиз лозим деб ҳисоблайман.\nҲар куни эрталабдан кийинишингиз ва соч турмагингизга алоҳида эътибор беринг.\nБугун ёшларнинг кийиниш маданиятига эътибор қаратиш тарбиянинг муҳим омили эканини ҳатто Европа давлатларики тан олган экан, одоб-ахлоққа, юксак маданиятга бешик бўлган бизнинг Шарқ ҳамиша жаҳон халқларига намуна бўлиши шарт деб ўйлайман! Айниқса мактибимиз қизларининг одоби ва кийиниши керак бўлса бутун республикамизга намуна бўлсин!\nМенинг устозлик насиҳатим билан бирга таълим-тарбиянгизга ўзларини масъул деб билган ҳақиқий устозларнинг насиҳатларини ҳам ҳаётингизда шиор қилиб олишингиз тарафдориман.\nМенинг лобар, дилбар қизларим,\nЎгитларим келмасин малол,\nИбо- ҳаё бобида сизга,\nДунё ҳавас қилсин бўлиб лол.\nМенинг гўзал барчинойларим\nАлпомишлар ҳавас қилади.\nҚизойимнинг чиройи асли\nШирин каломида бўлади.\nҲаётда илму одобнинг энг юксак чўққисини забт этиб, гўзал тарбиянгиз ҳамда таҳсинга лойиқ одобингиз билан Нодира, Увайсий-ю Зебинисоларга муносиб авлод эканингизни исбот қила олишингизга ишонч билдириб, ҳурмат билан:\n81 мактаб директори:\nҲайдарова Зиёда Толиповна\nМАКТАБИМНИНГ БАҲОДИР ЙИГИТЛАРИГА!\n81 мактабнинг “ Камолот” ЁИҲ бошланғич ташкилоти КЕНГАШИ ТАРКИБИ\n81 мактабнинг “ Камолот” ЁИҲ бошланғич ташкилотининг услубий қўлланмалар билан таъминланганлиги бўйича маълумот\nЧЕТ ТИЛЛАРНИ ЎРГАНИШ ТИЗИМИНИ ЯНАДА ТАКОМИЛЛАШТИРИШ ЧОРА-ТАДБИРЛАРИ ТЎFРИСИДА


20:37 / 28.08.2017\nКим билади, терма жамоамиз ва мураббийни энг кўп танқид қилганлардан бири мендирман. Лекин минг аччиқ гапирмай, аламда ёнмай, яхши натижаларга умид қилганимдан гапирганман, ёзганман.\nҲозир ҳам тиззам титрамоқда, ахир қаршимизда мундиал эшиги кўриниб турибди.\nМен термамизни ва Бабаянни қўллайман!\nЧунки менинг бошқа термам ва бошқа бош мураббийим йўқ! Ватанимдаги қора кўзлар яхшими ёмонми айнан шуларга кўз тикмоқда. Шундай экан, аввал нима деган бўлсак узр, ҳаммасини унутинг.\nЭнди фақат олға интилинг йигитлар! Ким сизларни танқид қилган бўлса, хижолат қилиб қўйинг. Ҳаммамиз тилимизни тишлаб қолайлик. Икки ўйинда икки ғалабани қўлга киритинг, Россияга йўл олсангиз ўша йўлнинг ҳар икки томони бўйлаб бутун масофага етгулик мухлисларингиз бор. Буёқдан борадиганлар кам бўлса, Россиядаги ватандошларимизнинг ўзи ҳар қандай Бразилияю, Германиялик мухлисларни эсанкиратиб қўйишга қодирлар.\nҲамма сизга боғлиқ, азизларим!\nҲеч қайси касб эгаси сиз каби бутун миллатни хурсанд қилишга қодир эмас! Ғалаба қилинг ва ўзбекни орзусига етказинг, армонини ушатинг. Футбол шуниси билан қудратли. Сиз ана шу қудратдан куч олинг ва рақиблар билан шердек курашинг.\nЭсингиздами, бир йил муқаддам ютуққа эришгандингиз ва киритилган ғалаба голини кўкка қўл чўзганча биринчи президентимизга бағишлагандингиз. Биринчи президентимизга сизларни мундиалда кўриш насиб қилмади. Эртаю кеч тинмаётган юртбошимиз ҳам жаҳон чемпионати аҳамиятини яхши тушунишига шубҳа йўқ. Шундай экан сизларнинг ғалабангиз бутун халқимизни жипслаштиради, кўтаринки руҳ бағишлайди, қўшалоқ байрамларга муносиб туҳфа бўлади.\nБиз сизларга ишонамиз, ғалабангизни кутиб қоламиз!\nСамвел Бабаян Ўзбекистон терма жамоаси


ЎзА - Ғаройиб ҳодиса: қушлар табиатни асраш ишларига жалб қилинди\nҒаройиб ҳодиса: қушлар табиатни асраш ишларига жалб қилинди\n25.08.2018 13:51 Чоп этиш версияси\nФранциянинг Пуй-ду-Фу боғида митти қора қарғалар ахлат ва сигарет қолдиқларини йиғиш ишларига жалб қилинди. BBCнинг хабар беришича, табиатни асрашга ўз ҳиссасини қўшаётган бу қушларга маош ҳам тайинланган.\nҲозирги кунда синов тариқасида ана шундай қушларнинг олтитаси жойларда “табиат ҳимоячилари” сифатида иш олиб бормоқда.\nМаҳаллий аҳолининг фикрича, қушлар инсонларга улар йўл қўяётган хатоларни тўғрилашда ибрат бўлмоқда.\n– Бу ерда жуда ғалати ишлар содир бўляпти. Ҳудудимизнинг санитария ҳолати ҳавас қилгулик эмас. Ақлли қушлар эса инсоннинг табиатга салбий таъсирига қарши курашмоқда. Бир қарашда қувончли бўлиб кўринган бу тадбирлар одамларни янада танбал қилиб қўйиши ҳам мумкин. Балки одамлар ўз хатосини тушунар – дейди боғ атрофида истиқомат қилувчилардан бири.\nҚушлар парвоз қилиш чоғида турли маиший чиқиндиларни топиб, уларни махсус ёғоч қутиларга ташлашади. Табиат ҳимоячиларининг иши шу тариқа кун бўйи давом этади.


Хабарингиз бор, бугун Олий Мажлис Сенатининг бешинчи ялпи мажлиси бўлиб ўтди. Унда Адлия вазири Русланбек Давлетовнинг 2019 йилда ҳуқуқий тарғибот ва маърифат соҳасида амалга оширилган ишлар юзасидан ахбороти эшитилди.\nАдлия вазири ўз ахборотида қуйидагиларга тўхталди.\n“Ҳуқуқий онг ва маданият давлат ва жамият манфаатлари учун бир хилда хизмат қилади. Қонун устуворлиги йўлида энг катта куч деса ҳам муболаға бўлмайди.\nБир томондан, давлатнинг манфаати нимада деб савол берадиган бўлсак, давлат учун аҳолининг юқори ҳуқуқий маданиятининг мавжуд бўлиши мамлакатда қонунга итоаткорлик қадриятларининг шаклланишига, тартиб, интизом, тинчлик, осойишталик бўлишини таъминлайди.\nИккинчи томондан, энг асосийси, ҳуқуқий онг фуқарони адолат излаш ва талаб қилиш, унинг ўз ҳақиқатини рўёбга чиқариш, ҳукуматни ҳисобдорликка чақириш йўлида қуроллантиради.\nЧунки, ўз ҳуқуқини биладиган, қонунларни тушунадиган шахснинг талаби ҳам юқорироқ, сўзи ҳам ўткирроқ, қадами ҳам дадилроқ бўлади.\nБу балки айрим давлат органларига, айрим мансабдорлар хуш кўрмаслиги мумкин. Чунки кўпларга ёқмайди, биров талаб қилса, танқид қилса, ҳисобдорликка чақирса, аудио ёзувга олса, видеога олса ва оммага эълон қилса. Осойишталикда, ҳотиржамликда ўз ишини қилиб юрганлар учун албатта бу қийин масала.\nЛекин, Президентимизнинг энг асосий талаби ҳам шундайки, давлат органлари халқ учун ишласин, бу ғоя ҳар қандай мансабдорнинг кундалик иш услубига айлансин.\nЯъни, давлат аҳолининг ҳуқуқий онгини оширишга ҳаракат қилар экан, ўзи ҳам шу талабларга қараб ўзгариши, ўз фаолиятини яхшилаши керак ва жамиятнинг талаби ошишига ва бу талабни қондиришга тайёр туриши керак.\nШунинг учун, бугунги кунда жамиятимизда ҳуқуқий онг ошяптими деб савол бериладиган бўлса, Ҳа ошяпти ва сезиларли ошяпти деб айтишга тўлиқ ҳаққимиз бор.\nЧунки айнан шундай жараён Ўзбекистонда бугунги кунда юз беряпти. Бунинг сабаблари эса очиқликка қараб кетаётганимиз, мансабдорларнинг ҳисобдорлигининг ошганлиги, ахборот алмашинувининг тезлашганлиги, яъни катта хажмдаги ахборотлар информацион майдонда айланяпти.\nБалки кимнингдир ўлчовларига мос эмасдир, секин кетаётгандир, кимлардир учун аксинча тезлашиб бораётгандир, лекин тенденция аниқ кўринишга эга. Буни эса албатта жуда ижобий баҳолаш керак.\nШу жараёнларда Адлия вазирлигининг ҳам ўрни ва масъулияти катта. Бу борадаги вазифаларимизни изчил амалга ошириб келмоқдамиз. Сенат ҳам парламент назорати доирасида ахборотларимизни эшитиб, йўл-йўриқ кўрсатиб келяпти.\nБиринчи, ўтган йилги ахборот юзасидан қабул қилинган Сенат қарори ижроси тўлиқ таъминланлигини айтиб ўтишимиз керак. 6 та тавсия ва кўрсатмалар берилганди.\nЖумладан, Жамиятда ҳуқуқий маданиятни юксалтириш концепцияси “Йўл харита”сида белгиланган вазифалар босқичма-босқич амалга оширилди, таҳлилий ахборот тегишлича Ҳукуматга киритилди.\nИккинчидан, янги қабул қилинган қонун ҳужжатлари мазмун-моҳиятини тушунтириш бўйича адлия органлари томонидан 370 мингга яқин ҳуқуқий тарғибот тадбирлари ўтказилди (2018 йилга нисбатан 66%га ошди). Телевидениеда 5 805 маротаба чиқишлар қилинди, ҳудудларда, олис қишлоқ ва овулларда 118 мингта тарғибот тадбирлари ўтказилди, уйма-уй юриб 86 мингдан ортиқ ҳуқуқий маслаҳатлар берилди ҳамда 400 минг нусхадаги плакат ва флаерлар аҳолига тарқатилди.\nЯнги қонун ҳужжатларининг мазмун-моҳиятини аҳолига етказиш бўйича 200 дан ортиқ ахборот-таҳлилий ва обзорли медиа материаллар ва видеороликлар тайёрланди, 2 500 дан ортиқ теле- ва радиокўрсатувлар ҳамда воқеа жойидан 400 та репортажлар тайёрланиб эфирга ва Интернет тармоғига узатилди.\nУчинчидан, Адлия вазирлиги бошқа идораларнинг ҳуқуқий тарғибот соҳасидаги фаолиятини мувофиқлаштириб боради, 2018 йилда давлат органлари ва ташкилотлари томонидан 2019 йилда 530 мингга яқин тарғибоот тадбирлари ўтказилди (1,7 бараварга ўсди). Шунингдек, ахборот технологияларини кенг қўллаган ҳолда ҳуқуқий тарғиботнинг инновацион усулларидан кенг фойдаланилмоқда.\nВазирлик ва идоралар ходимларининг ҳуқуқий билимларини ошириш мақсадида 22 та давлат органлари ходимлари тўлиқ ўқитилди.\nЖурналистлар ва оммавий ахборот воситалари вакиллари учун бепул ҳуқуқий маслаҳат курслари ташкил қилиниб, соҳа вакилларидан 375 нафари ўқитилди.\nШу билан бирга, аҳоли кўп кўтараётган муаммоли масалалар, яъни миграция, моддий ёрдам, ер, уй-жой олиш, коммунал хўжалик, имтиёзлар, алимент, ишга жойлашиш, таълим олиш ва бошқалар бўйича ҳуқуқий тарғибот жадаллаштирилди. Бунда оддий тилда қонунчиликни тушунтиришга эътибор қаратилиб, буклет, флаер ва плакатлар шаклида аҳолига 1 ярим миллион нусхада тарқатилди.\nТўртинчидан, Ҳуқуқий тарғиботда янги лойиҳалар амалга оширдик. Интернет тармоғида аҳолининг ҳуқуқий саводхонлиги ва маданиятини оширишга хизмат қилувчи 5 та ҳуқуқий портал ишлаб чиқдик. Бугунги кунда ушбу порталлар аҳолига бепул ҳуқуқий маслаҳат бериш бўйича салмоқли ишларни амалга оширмоқда. Хусусан:\n– Буюк Британиянинг тажрибаси асосида яратилган, турли ҳаётий ҳолатлар бўйича Аdvice.uz (e-maslahat.uz) ҳуқуқий портали орқали шу кунга қадар 130 минг нафардан ортиқ шахсга бепул ҳуқуқий маслаҳат ва тушунтириш берилди;\n– барча ҳуқуқий сайт ва нашрларни ягона порталга бирлаштирган Миллий ҳуқуқий интернет портали яратилиб, ишга туширилди;\n– ёш болалар учун яратилган “Bolahuquqlari.uz” электрон сайтидан 3 500 нафардан ортиқ шахс фойдаланди;\n– аҳолига ҳуқуқий ахборотларни таҳлилий тарзда етказишга қаратилган hudud24.uz янгиликлар веб-сайти ишга туширилди.\nБешинчидан, аҳолига бепул юридик ёрдам кўрсатиш тизимини такомиллаштириш мақсадида “Мадад” нодавлат ташкилоти ва унинг ҳудудий бюролари ташкил қилинди. Бугунги кунда 56 та туман (шаҳар)да ташкилот бюролари ишлаб турибди.\nҲозирга қадар ушбу бюролар томонидан 12 мингга яқин саволлар юзасидан ҳуқуқий маслаҳатлар берилган. Муассаса томонидан “Advice.uz” (e-maslahat.uz) ҳуқуқий ахборот порталига келиб тушган 60 мингга яқин мурожаатга онлайн режимида жавоб берилди.\nШу билан бирга, фуқароларга сайёр ҳуқуқий маслаҳат бериш тизими йўлга қўйилди. 2019 йилда вазирлик раҳбарияти томонидан бевосита ҳудудларга чиққан ҳолда ўтказилган 40 дан ортиқ сайёр қабуллар жараёнида жами 3799 нафар жисмоний ва юридик шахсларнинг вакиллари қабул қилинди.\nЖойларда алоҳида дастур асосида энг долзарб ҳамда аҳолини қизиқтирадиган масалалар бўйича манзилли ҳуқуқий тарғибот тадбирлари ташкил қилиб келинмоқда.\nОлтинчидан, фуқароларнинг ҳуқуқий билимларини оширишга бўлган ҳаракатларни муносиб рағбатлантириш мақсадида танловлар ва викториналар ташкил этиш амалиёти йўлга қўйилди.\nЎтган даврда “Энг яхши ҳуқуқ тарғиботчиси”, “Биз коррупцияга қаршимиз”, “Коррупция – тараққиёт кушандаси”, “Ҳуқуқ билимдонлари” танловлари ўтказилди. Биргина “Биз коррупцияга қаршимиз” танловида 22 мингдан ортиқ ёшлар иштирок этди.\n“Ҳуқуқ билимдонлари” танловида эса 15 мингдан ортиқ иштирокчи фаол қатнашиб, ғолибларга “Spark” автомобили, шунингдек, чет элга 2 кишилик саёҳат ва бошқа қимматбаҳо совғалар топширилди.\nШу билан бирга, интернетда ҳуқуқий саводхонликни баҳолаш тизими – “Test.adliya.uz” сайти орқали 12 300 нафардан ортиқ шахс ўз билимини синаб кўрди.\nЕттинчидан, бу йил ҳаммамиз учун пандемия муносабати билан жиддий синовлар даври бўлди. Шу муносабат билан янгича тартиблар, қонун-қоидалар ва умуман, ўзгача турмуш тарзини юзага келтирди. Шундан келиб чиқиб, пандемия пайтида фуқароларнинг ҳуқуқларини ҳимоя қилиш ва уларга ҳуқуқий тушунтиришлар бериш тизимини яратдик.\nЖумладан, фуқароларнинг ҳуқуқий маслаҳатга бўлган эҳтиёжини масофавий тарзда қондириш мақсадида @huquqiy_maslahatbot, @notarius, @davxizmataloqa_bot каби телеграм ботлари очилиб, улар орқали фуқароларнинг масофадан туриб йўллаган саволларига ҳуқуқий тушунтиришлар ва маслаҳатлар бериб борилди. Биргина @huquqiy_maslahatbot боти орқали шу кунга қадар фуқароларнинг 6 мингга яқин саволларига ҳуқуқий тушунтиришлар берилди.\nКарантин даврида интернет-нашрларда 200 дан ортиқ таҳлилий материал ва мақолалар эълон қилинди. Шу билан бирга, “Адлия янгиликлари” телеграм каналида 250 га яқин пост ва материал жойлаштирилди. Адлия вазирлиги раҳбарияти ва масъул ходимлари иштирокида 28 та брифинг ўтказилди ҳамда фуқаролар ва ижтимоий тармоқ фойдаланувчиларининг турли ҳуқуқий мавзудаги 400 дан ортиқ мурожаатларига жавоб берилди.\nБундан ташқари, ҳудудий адлия органлари томонидан оммавий ахборот воситаларида, шунингдек, ижтимоий тармоқларда жами 8695 марта чиқиш қилинди.\nУмуман, натижада МДҲ давлатлари орасида коронавирус билан боғлиқ вазият таҳлилига назар ташлайдиган бўлсак, Тошкент шаҳрида ўз-ўзини изоляциялаш индексининг энг юқори кўрсаткичи (4,4 балл) қайд этилди. Ушбу натижалар олиб борилган тарғибот тадбирлари ва тушунтириш ишларининг, энг асосийси фуқароларимизнинг ҳуқуқий маданиятининг ўсганлигидан ҳам далолатдир.\nҲуқуқий маданиятни юксалтириш бўйича олиб борилган ишлар таҳлили соҳада қатор муаммолар мавжудлигини ҳам кўрсатмоқда. Хусусан:\nБиринчидан, Биз биринчи навбатда давлат хизматчиларининг ҳуқуқий саводхонлиги ва ҳуқуқий маданияти етарли даражада эмаслиги устидан ишлашимиз керак. Айрим давлат органлари томонидан қонун талабларини менсимаслик оқибатида қонун бузилиши ҳолатларига йўл қўйилмоқда.\nЧунки миллионлаган аҳолининг ўз ҳуқуқларини билишини ортидан қувишдан кўра, давлат органларида қонунийликни таъминлаган ҳам афзалроқдир. Ўзи аслида, фуқаролар ўзига керак, ёки керакмас масалалар юзасидан бошини қотириб, ҳавотирга тушиб юрмаслиги даркор. Аксинча, давлат органлари ва хизматчилари ўз вазифаларини тўғри бажариши керак, фуқаролар ҳуқуқларини поймол қилмасликлари керак.\n2019 йил давомида вазирлик томонидан киритилган тақдимномалар асосида 181 та ноқонуний ҳужжатларнинг ижроси тўхтатилди, 2,8 мингтаси бекор қилинди.\nНоқонуний қарорлар қабул қилиш амалиёти айниқса маҳаллий давлат ҳокимияти органлари фаолиятида кўп кузатилмоқда.\nЮқоридаги гаплардан келиб чиқадиган бўлсак, агар биз минг марта ҳам қонунга итоаткорликка чақириб турсакда, фуқаролар ўз кундалик ҳаётида бошқача манзарани кўрса, унда қонунга бўлган ишонч сўнади. Яъни, ҳар бир инсон қонунлар ижросини амалда гувоҳи бўлиб, ўзи буни ҳис қилса, бундан катта тарғиботнинг ўзи бўлмайди.\nИккинчидан, аксарият вазирлик ва идоралар ўзларига тегишли қонун ҳужжатларини аҳолига тўғри тушунтириш масаласига иккинчи даражали иш сифатида қараб келмоқда. Давлат фуқаролик хизмати қонуни лойиҳаси, утилизация йиғими бўйича етарли тушунтиришлар берилмади.\nУчинчидан, ҳуқуқий ахборотни тарқатишда, уларнинг мазмун-моҳиятини аҳолига тушунтиришда оммавий ахборот воситаларининг, журналист ва блогерларнинг роли бениҳоя катта.\nБироқ айрим ҳолларда ноаниқ талқин қилиниши оқибатида жамоатчилик фикри чалғиши, аҳолининг давлат органларига ишончсизлигига олиб келиши мумкин.\nМавжуд муаммоларни бартараф этиш ва ҳуқуқий маданиятни янада юксалтириш мақсадида қуйидаги устувор йўналишларда ўз ишимизни давом эттирамиз:\nБиринчи, давлат органлари мансабдор шахсларининг масъулиятини, уларнинг қонунга итоаткорлигини янада ошириш бўйича зарур чораларни кўришимиз керак. Шу кунларда, вазирлик ва тизим ходимларидан иборат ишчи гуруҳлар Фарғона вилоятидаги давлат органлари ва ташкилотларида Ўзбекистон Республикаси Президенти қарорларининг мазмун-моҳиятини тушунтиришга қаратилган манзилли ўқув-семинарларини ўтказмоқдалар, шунингдек, ушбу ҳудуддаги фармон ва қарорларнинг ижроси ҳолати ҳам ўрганилмоқда. Бу ишлар республика бўйича давом эттирилади.\nИккинчи, ҳуқуқий ахборотни тарқатишни кучайтириш мақсадида алоҳида Миллий марказни ташкил қилмоқдамиз. Бу борада давлат раҳбарининг тегишли Фармони қабул қилинди. “Адолат” миллий ҳуқуқий ахборот маркази бўйича қарор Ҳукуматга киритилди.\nУчинчи, болалар ва ёшларнинг ҳуқуқий онги ва ҳуқуқий маданиятини юксалтириш бўйича йўналиш биз учун доимо устувор бўлиб қолади. Бу борада Мактабгача таълим вазирлиги билан ҳамкорликда болаларга боғча ёшиданоқ ҳуқуқларини тушунтириш бўйича ишлар суръатини оширишни режалаштирганмиз.\nХусусан, болалар ва ёшларга ҳуқуқий таълим-тарбия беришнинг миллий концепциясини ишлаб чиқиш, “Бола ҳуқуқлари” порталини кенг тарғиб қилиш, ҳуқуқий мавзудаги интерактив мобил ўйин-иловалар, анимацион фильмлар ва бошқа турдаги визуал контентларни ишлаб чиқиш каби тадбирлар режалаштирилган.\nТўртинчи, Ҳар бир ижтимоий қатлам бўйича алоҳида ёндашувни янада кенгайтирамиз, камбағаликка қарши кураш, ногиронлар, мигрантлар ва бошқа ижтимоий қатламларни қамраб олишга эътиборни кучайтирамиз.\nБешинчи, “Advice for business” махсус интерактив ҳуқуқий-ахборот порталини яратмоқчимиз. Бу тизим орқали тадбиркорлар ўз фаолиятининг ҳар қандай босқичидаги ва дуч келаётган ҳар бир масаласи юзасидан тезкор равишда бепул ҳуқуқий маслаҳат ва маълумотлар олиш имкониятига эга бўлади.\nОлтинчи, жамиятда гендер тенглик бўйича, аёлларга нисбатан тазйиқ ва зўравонликнинг олдини олиш мақсадида “Гендер-мадад” ҳуқуқий маслаҳат порталини ишлаб чиқамиз.\nЕттинчи, “Шу ерда ва ҳозироқ” тамойили асосида фуқароларга барча долзарб ва зарур ҳуқуқий маълумотларни тақдим қилувчи янгиланган e-maslahat.uz интерактив ҳуқуқий порталини (сайтини) такомиллаштиришни кўзлаганмиз.\nСаккизинчи, журналистлар ва оммавий ахборот воситалари вакиллари учун бепул ҳуқуқий маслаҳат курсларини келгусида ҳам ўтказиб бориш ва улар билан яқиндан ҳамкорлик қилишни режалаштирганмиз”.\nХулоса ўрнида эса вазир “ ҳуқуқий онг ва маданият борасида қилиниши керак бўлган ишларимиз жуда кўп. Шу билан бирга, биз бугунги кунда қаерга қараб ҳаракат қилишимиз ва истиқболда нима ишларни амалга оширишимиз кераклиги тўғрисида аниқ тасаввурга эгамиз. Яъни стратегиямиз Президентимиз тасдиқлаб берган Концепцияда аниқ белгиланган. Адлия вазирлиги ҳуқуқий тарғиботни амалга оширишда мувофиқлаштирувчи орган этиб белгиланган бўлса-да, ушбу масъулиятли вазифанинг ижроси ҳар бир давлат органи ва муассасаси учун муҳим аҳамият касб этиши лозимлигини ҳам алоҳида таъкидлаб ўтиш жоиз.\nЧунки қонунларга итоаткор жамият билангина ислоҳотларни амалга ошириш ва тараққиётга эришиш мумкин”деди.\nШу билан бирга, мажлисда сенаторлар томонидан ҳуқуқий тарғибот соҳасида муайян камчиликлар, ўз ечимини кутаётган муаммоларга ҳам эътибор қаратилди. Мавжуд камчиликларни бартараф этишга қаратилган таклиф ва тавсиялар берилди.\nОлий Мажлис Сенатининг ялпи мажлисида Адлия вазирининг ахбороти эшитилди\nАдлия вазири Олий Мажлис Қонунчилик палатасида ҳуқуқий тарғибот бўйича ахборот берди\nДиний ташкилотларни давлат рўйхатидан ўтказиш тартиб-таомиллари енгиллаштирилтшт кутилмоқда


Хўжағат (малина)дан тайёрланадиган консервалар\nМанзилингиз:Муслимаат»Бекажон»Пазандалик»Хўжағат (малина)дан тайёрланадиган консервалар\nBy Muslimaat on\t Dekabr 9, 2010 Пазандалик\nЎзбекистонда хўжағат бутаси дастлаб май ойи ўрталарида гуллайди, август-сентябрь ойларида такрор гуллайди. Унинг меваси 5-10 июньларда етила бошлайди ва ой давомида аста-секин пишаверади.\nХўжағат беор ўсимлик бўлиб, агротехника қоидаларига мувофиқ равишда парвариш қилинганида ҳар бир гектаридан 7-12 тоннагача ҳосил олиш мумкин. Хўжағат буталари бир жойнинг ўзида ўсиб туриб, 8-12 йил мобайнида ҳосил беради. Хўжағатнинг ҳўл мевалари ширин, хушбўй ва ширадор бўлиб, чанқоқни босади, кишига қувват беради, хусусан, ҳазм органларига ижобий таъсир кўрсатади.\nҚуритилган (қоқи қилинган) хўжағат меваси ва хўжағат шарбатидан кадим замонлардаёқ дори-дармон сифатида фойдаланилган. У, хусусан, шамоллашдан келиб чиқадиган касалликларнинг давосидир. Қуритилган хўжағат мевасининг дамламаси ёки чойи иситмани пасайтирадиган, терлатадиган ва пешобни ҳайдайдиган восита ҳисобланади.\nЯнги узилган хўжағатдан мураббо, компот, қуюқ шинни, дирилдоқ (желе), шарбат, қиём ва бошқа хил консервалар тайёрланади. Хўжағат меваси таркибида 4,5-10,7% шакар, 1,1-1,9% боғланмаган кислоталар (олма ва лимон кислоталари, салицил кислота, чумоли кислотаси ва сирка кислотаси), 0,3% гача ошловчи моддалар, 0,7-1,9% азотли моддалар, 4-6% клетчатка, 25-30 мг% миқ-дорида С витамини (аскорбин кислота) бор; С витамини миқдори жиҳатдан у оқбош карамдан қолишмайди. Унинг таркибида, булардан ташқари, А, В,, В2 ва РР витаминлари ҳам мавжуд. Хўжағатнинг қуввати 100 граммга 46 ккал дан тўғри келади.\nКонсерва тайёрлаш учун ўртача йирикликдаги, тўқ ранг меваларни танлаш керак. Танланган мевалар сараланади: эзилган, ғўр, касаллик ва зараркунанда тушган мевалар ажратилади, мевабандлари юлиб ташланади. Хўжағатларга кўпинча оқ қурт тушади, мевани шу қуртлардан тозалаш учун тоғорага солиниб, устига 10% ли намакоб (1 л сувда 10 г туз эритилади) қуйилиб, 10 дақиқача сақланади; сувнинг юзига қалқиб чиққан қуртлар олиб ташланади. Шундан кейин хўжағат сув оқимига тутиб ёки ғалвирда, ёки човлида тоза сувга икки-уч марта ботириб олиб ювиб-чайилади, сўнг суви сирқитилади.\nШуни айтиб ўтиш керакки, хўжағат консерваси солинган шиша банкалар учун фақат локланган (сариқ) тунука қопқоқлар ишлатилиши лозим; оқ қопқоқлардан фойдаланганда хўжағатнинг ранги ўзгаради – у бинафша ранг касб этади. 5-10 июньдан 20-25 июньгача бўлган давр хўжағатларни консервалаш учун энг боп давр ҳисобланади.\nХўжағатдан компот тайёрлаш\nШу мақсадда тайёрлаб қўйилган хўжағат мевалари сирланган тоғорага солинади, устига шакар қиёми (550 г шакарни 450 г сувда эритиб тайёрланади) 50-60°С гача иситиб қуйилади; мевалар 3-4 соат тоғорада шу ҳолида туради. Қиём меваларни қоплаб турадиган микдорда бўлиши лозим. Шу муддат ўтгач, мевалар тоғорадан олиниб, шиша банкаларга зич жойланади ва устига 93-95°С гача иситилган қиём қуйилади, шу мақсадда тоғорадаги қиёмдан фойдаланилади; бироқ тоғорадаги қиём меваларнинг шираси (суви) чиқиб, суюлганлиги сабабли уни, аввало, шакар қўшиб ёки 102,5°С да қайнатиб қуюлтириш (55% ли қиём ҳосил қилиш), шундан кейингина банкаларга қуйиш лозим. Сўнгра банкалар сариқ тунука қопқоқлар билан енгил бураб бекитилиб (лекин қопқоқлар узил-кесил маҳкамланмасин), иссиқ сувли (ҳарорати 85-90°С) идишга жойланади ва 100°С да қиздирилади; бунда 0,5 л банкаларни 10 дақиқа, 1,0 л банкаларни эса 15 дақиқа қиздириш керак. Банкалар тегишлича қиздирилгандан кейин сувдан олинади, қопқоқлари бураб маҳкамланади ва тўнтариб қўйилган ҳолда териб қўйилиб, совитилади.\n0,5 литрли банкадаги консерванинг вазни 540 г келади. (мева 325 г ва шакар қиёми 215 г). 0,5 литрли 10 банка консерва учун 3600 г хўжағат ва 1200 г шакар сарфланади.\nТезпишар хўжағат мураббоси\nҚоидага мувофиқ тайёрланган мевалар сирланган идишга шакар билан оралатиб солинади (1 кг мевага 0,5 кг ҳисобидан шакар ишлатилади) ва шираси чиқиши учун шу ҳолида 3-4 соат тиндириб қўйилади. Шу муддат ўтгач, идиш паст оловга қўйилади ва мураббо эҳтиётлик билан аралаштирилиб 5-7 дақиқа қайнатилади; сўнгра мураббо тоза ва иситилган шиша банкаларга тўлдирилади, банкалар дарҳол сариқ қопқоқлар билан маҳкам бураб, жипс бекитилади, совиши учун тўнтариб қўйилади, устига қалин дастурхон ёки мато ёпилади, ана шунда мураббо ўзидан-ўзи стерилланади.\n0,5 литрли банкага 560 г мураббо, шу жумладан 375 г мева ва 185 г шакар сиғади. 0,5 литрли 10 банка мураббо учун 4200 г хўжағат ва 1850 г шакар керак бўлади.\nЎз шарбатига босилган (шакарсиз) хўжағат\nТегишлича тайёрлаб қўйилган хўжағат шиша банкаларга зич жойланади (мевалар зичроқ жойлашмоғи учун банкани силкиб-силкиб қўйиш керак). Бунда 0,5 литрлик банкага тахминан 450 г, 1,0 литрли банкага эса тахминан 800 г хўжағат солинади. Банкалар тўлгандан кейин сариқ копқоқ билан ёпилади, иссиқ (45-50°С) сувли идишга жойланиб, 100°С да муайян вақт давомида қиздирилади; бунда 0,5 л банкаларни 10 дақиқа ва 1,0 л банкаларни 15 дақиқа қиздириш лозим. Шундан кейин банкаларнинг қопқоғи маҳкам бураб бекитиладида, улар тўнтариб қўйилган ҳолда совитилади. 0,5 литрли 10 банка консерва тайёрлаш учун 5 кг хўжағат керак бўлади.\nХўжағатдан мураббо қайнатиш\nТалабга мувофиқ тайёрланган хўжағат сирланган тоғорага шакар билан оралатиб солинади, шираси (суви) чиқиши ва меваларга шакар шимилиши учун у 8 соат тоғорада туриши керак (шакар 1 кг тайёр мевага 1,45 г ҳисобидан олинади), 8 соатдан кейин тоғора паст оловга қўйилади, шакари шарбатда тўла эриб бўлгандан кейин олов кучайтирилиб, мураббо тезрок қайнатилади. Паст оловда узоқ вақт қайнатилса, меваларнинг ранги ўзгаради – улар тўқ ранг касб этади. Тайёр мураббонинг кўпиги олиб ташлангач, улар қайноқлигида банкаларга қуйилади. Банкаларнинг қопқоғи дарҳол маҳкам бураб бекитиладиган бўлса, му-раббони чала пишириш ва суюқроқ қилиш, қайноқ ҳолида қуруқ банкаларга тўлдириб қуйиб, қопқоқларини маҳкам бураб бекитилади. Қайнатиш учун 3 кг хўжағат ва 4,3 кг шакар керак бўлади.\nХўжағатдан қуюқ шинни (джем) тайёрлаш\nТайёрлаб қўйилган хўжағат сирланган тоғорадаги 70% ли қиёмга солинади ва қуюқ шиннига айлангунига қадар қайнатилади. 70% ли шакар қиёми тайёрлаш учун ҳар бир килограмм мевага 1 кг ҳисобидан шакар олинади ва ҳар 1 кг шакар 430 г сувда эритилади. Тайёр шинни қайнаб турган ҳолида шиша банкаларга тўлдирилиб, дарҳол сариқ тунука қопқоқ билан маҳкам бураб бекитилиши ва ўзидан-ўзи стерилланиши учун банкалар тўнтариб қўйилиши ва устига қалин дастурхон ёки бирор қалин мато ёпилиши зарур.\n0,5 л банкага 600 г маҳсулот сиғади; 10 банка қуюқ шиннига 4860 г ҳўл мева (хўжағат) ва 3800 г шакар сарфланади, шунча хом ашёдан 69-70% қуюқ шинни чиқади.\nХўжағат шарбати (шакарсиз) тайёрлаш\nХўжағатдан тайёрланган табиий, яъни шакар қўшилмаган шарбат озиқ моддаларига бой, фойдали ичимлик ҳисобланади; уни табиий ҳолида ичиш ёки қисель, дирилдоқ (желе), музқаймоқ ва шу кабиларга ишлатиш мумкин.\nТегишлича сараланган, тозаланган ва ювилган хўжағат бутунлигича ёки ёғоч қошиқ (куракча) ёрдамида эзиб ёхуд гўшт қиймалагичдан ўтказилган ҳолида сйрланган идишга солинади ва устига (мева умумий вазнининг 10-12% микдорида) сув қуйилади. Идиш оловга қўйилади ва 70-75°С гача қиздирилади, оловдан олинади ва шу ҳолида 15-20 дақиқа сақланади. Шу муддат ўтгач исканжаланади шарбати сиқиб олинади. Ҳосил бўлган шарбат (хўжағатдан 54-55% шарбат чиқади) сузилади ва сирланган идишда яна оловга қўйиб қиздирилади, ҳарорати 92-95°С га етгач (бундан ошиб кетмасин), тайёр шиша банкаларга қуйилади, улар сариқ тунука қопқоқлар билан маҳкам бураб бекитилгач, тўнтариб қўйилади ва ус-тига қалин мато ёпиб, секин-аста совитилади. 1800 г хўжағатдан 1 л шарбат чиқади.\nХўжағат турпидан фойдаланиш\nХўжағатнинг суви сиқиб олингандан кейин қолган турпи деярли 40% ни ташкил этади. Ана шу турпнинг ҳам сувини сиқиб олиш мумкин. Шу мақсадда турп сирланган идишга солинади, устига сув (турп оғирлигининг 10% микдорида) қуйилади, яхшилаб аралаштирилганидан сўнг 4-5 соат тиндириб қўйилади. Энг яхшиси, уни 70-75°С гача қиздириб, шундан кейин тиндириш керак. 4-5 соатдан сўнг бу маҳсулотнинг суви исканжада такрор сиқиб олинади. Бу шарбатнинг сифати аввалги шарбатникидан пастроқ бўлади, албатта. Уни кисель, ширин дирилдоқ (желе) каби таомларга ишлатиш ёки янаги гал хўжағатдан шарбат тайёрлашда унга сув ўрнида қўшиш мумкин.\nХўжағат шарбатини чучуклаштириш. Хўжағатдан сиқиб олинган шарбат жуда нордон бўлади. Шунга кўра шарбатга уни тиндириш ва сузиш вақтида 15% гача шакар қўшиш тавсия этилади. Шакар эригандан кейин шарбатни яна сузиш, сўнгра иситиб, банкаларга куйиш керак. Унга айни истеъмол қилиш вақтида шакар қўшиш ёки шакарсиз, табиий ҳолда консервалаш ҳам мумкин.\nХўжағатдан ширин дирилдоқ (желе) тайёрлаш\nШирин дирилдоқ (желе) янги сиқиб олинган мева суви, яъни шарбатдан тайёрланади. Шарбат тоза ва тиниқ бўлиши учун уни 3-4 қават букланган тоза докадан сузиш керак. Бундан олдин шарбат таркибида етарли микдорда пектин моддаси борлигини ва унинг ширин дирилдоқ учун қанчалик яроқли эканлигини аниқлаш зарур. Шу мақсадда озгина микдордаги шарбат қайнатиб кўрилади: 1 л шарбатга 800 г шакар қўшиб, сирланган идишда оловга қўйилади ва тахминан 1/4-1/3 қисми қолгунча қайнатилади, кейин шиша банкага солиб, совитилади. Шарбат совиганидан кейин етарли даражада қуюқ (зич) дирилдоққа айланса, хўжағатдан сиқиб олинган шарбат ширин дирил-доқ, яъни желе тайёрлаш учун яроқли ҳисобланади.\nТаркибида пектин моддаси кам бўлган шарбатга кўпи билан 3,5% микдорида қурук пектин қўшилади. Кукун ҳолидаги пектин шу мақсадда ишлатиш учун бир сутка олдин сувда ивитилиши лозим, шарбатга қанча пектин қўшиш кераклиги тажриба йўли билан (қайнатиб кўриб) аниқланади. Оғирлик ҳисобида олганда 5 ҳисса пектин кукуни 95 ҳисса сувда ивитилади. Хўжағат мевасидан сиқиб олинган шарбат (1,1 кг шарбатга 1 кг ҳисобидан шакар қўшилади) яхшилаб сузилади, сирланган идишда оловга қўйилади, илгариги ҳажмининг атиги 1 /4 қисми қолгунча қайнатилади, кейин унга пектин эритмаси қўшилади, эритма дирилдоқ кўринишида бўлиб, иссиқ шарбатда эриб кетади. Пектинни қўшаётганда шарбат қориштириб турилиши лозим. Пектин қўшилган шарбат 5-6 дақиқа қайнатилади, сўнгра элакдан ўтказилади (эримаган пектин қумоқлари элакда қолади); банкаларга қуйилаётган тайёр шарбатнинг ҳарорати 75°С дан паст бўлмасин. Сўнгра банкаларнинг қопқоғи маҳкам бураб бекитилади; банкалар тўнтариб қўйилган ҳолда секин-аста совитилади.\n0,5 литрли 10 банка консерва учун (ҳар банкадаги маҳ-сулотнинг соф вазни 600 г) 3900 г шарбат ёки 7200 г ҳўл мева ва 3540 г шакар керак бўлади.\nХўжағат қиёми шакарни мева шарбатида сувсиз эритиш йўли билан тайёрланади. Бунинг учун хўжағатдан сикиб олинган ва сузилган шарбат сирланган идишда оловга қўйилади, шарбат исигач, унинг ҳар 1 кг га 1,5 кг ҳисобидан шакар қўшиб, муттасил ковлаб туриб қайнатилади. Шакар батамом эригач, тайёр қиём қайноқлигича 3-4 қават букланган дока орқали сузилади, банкаларга тўлдирилади ва қопқоқлари маҳкам бураб бекитилади; банкаларга қуяётганда қиёмнинг ҳарорати 92-95°С дан паст бўлмасин. Қопқоқ билан бекитилган банкалар тўнтариб қўйилган ҳолда аста-секин совитилади.\nП. У. Қодиров


Шуҳрат Шариф. Қучоғига дунёни сиғдирган шоир - www.ziyouz.uz\nБош саҳифа Илм ва фанАдабиётШуҳрат Шариф. Қучоғига дунёни сиғдирган шоир\nЧоп этилган 19.03.2014 01.02.2021 МуаллифZiyouz.uz\n«Одам болалари ибтидода бир гавҳардан бино бўлганлари туфайли яхлит бир вужуд кабидирлар. Бинобарин, замон унинг бир аъзосига жароҳат етказса, бошқа аъзолари ҳам ўз тинчини йўқотади».\nБирлашган Миллатлар Ташкилоти Тинчлик Кенгаши иморати пештоқига битилган ушбу сўзлар Саъдий Шерозийнинг «Гулистон» асаридан олинган. ЮНEСКО томонидан эса ҳар йилнинг 21 апрел санаси Шайх Саъдийни хотирлаш куни сифатида белгиланган.\nЮз йилдан ошиқроқ умр кўрган эронлик шоирнинг (1184-1292) дунё ҳамжамияти томонидан бундай катта эҳтиромга лойиқ топилгани авваламбор ижодидаги инсонпарварлик ғоялари билан боғлиқ. Чунки, форс адабиётининг етук намояндаси Саъдий ғарбда «гуманизм» тушунчасининг пайдо бўлиши ва уйғониш даврининг юзага келишида катта ҳисса қўшган сиймолардан бири сифатида тан олинади. У 1257 ҳамда 1258 йилларда «Бўстон» ва «Гулистон» номли иккита буюк асарни ёзади. Саъдийнинг айнан мана шу китоблари асрлар давомида Эрон, Ҳиндистон, Афғонистон, Покистон ҳамда Ўрта Осиё мамлакатлари мадрасаларида муҳим дарслик вазифасини ўтаб келган ва ўз навбатида ғарб дунёсини ҳам ойдинлатган.\nТабақи гул дилингни қилмас чоғ,\n«Гулистон»имдан ол бир яфроғ.\nГул замони беш-олти кундур, бас,\nБу «Гулистон» ҳамиша покнафас.\nШоирнинг ўзи «Гулистон» китобининг дебочасида асарни шундай сатрлар билан таърифлаган эди. Чиндан ҳам унинг «Гулистон»и бошқа гулистонлардаги гуллар каби беш-олти кун яшаб, сўлиб қолмади. Аксинча, вақт ўтган сайин файзу таровати ер юзини қамраб олишда давом этди. Давр чархи шоир қаламидан битилган гул мисраларнинг ифорига инсоният қанчалик муҳтож эканини кўрсатди. Саъдийнинг миллионлаб инсонларга, турли миллатларга устозлик қилишини фақатгина ундаги юксак идрок ва ақл-заковат билан изоҳлаш тўғри эмас. Ҳолбуки, ушбу асарларни қаламга олган пайтида у олтмишдан ошган мўйсафид эди. Яъни, буюк мутафаккир маълум ҳаётий тажрибаларидан келиб чиқиб сўз сўйлади. Илк ҳаёт сабоқларини ўзи туғилиб ўсган Шерозда олган шоир йўлига араб чўллари бўйлаб давом этади. Шундан сўнг, Озарбайжон ҳамда Сурия мамлакатларида бошланган саргузаштлари узоқ Африканинг Миср ва Марокаш элларида янада бойроқ кўриниш олди. Қолаверса, шунчаки саёҳат эмасди бу умр йўли. Шайх Саъдий ўз даврида Чингизхон босқинларининг шоҳидига айланди. Салбчилар юришига қарши жангларда иштирок этди. Натижада, шундай қалтис ва узун умрдан олинган дарс унинг тафаккур оламида «Гулистон» ва «Бўстон» сингари мумтоз асарларнинг дунёга келишига замин ҳозирлади. Аммо мазкур асарлар маъносининг туб-тубидаги тушунчаларни таҳлил қилганда бошқа бир жиҳатни ҳам эътибордан қочирмаслик шарт. Яъни, буюк мутафаккир онгида у мансуб бўлган Нақшбандия тариқатига хос қарашлар таъсири жуда улкан. Айнан тариқат ўзагидан сузиб олинган мағиз — қарашлар Саъдий асарларининг асосий устунлари саналади. Инчунин, ғарб адабиётшунослари Саъдийни англаш унинг китобларини бир марта ўқиш билан амалга ошиб қоладиган иш эмаслигини, балки алломанинг фалсафий қарашларидан тўлиқ баҳра ола билиш учун шоир сайру сулук қилган руҳоний олам билан алоқа муҳим эканини таъкидлашади. Шайх Саъдий Шерозий номини тилга олганда юқоридаги асарлари каби машҳур бўлмаган, аммо бадиий етуклик жиҳатидан улардан кам қиймат қозонмаган ижодининг бошқа намуналарини ҳам тилга олиб ўтиш лозим. Шоир ёзган ғазал ва қитъалар кўп жилдли «Девон»идан жой олган ва форсийзабон халқлар тилида бугунги кунгача тараннум этиб келинмоқда. Шунингдек, Саъдий лирикаси дунёдаги кўплаб шеърият мухлисларининг ҳам меҳрини қозонган. Айнан шунинг натижасида, форс адабиёти дунёда ўзига хос ўрин эгаллаган. Саъдий ижодиёти ўз навбатида, Европа шеърияти, айниқса немис адабиётининг тараққиётига муҳим ҳисса қўшди. Ғарб тиллари орқали русчага ўгирилган асарлари бу миллат шоирларининг қалбидан ҳам чуқур жой эгаллади. Буюк рус шоири Пушкиннинг ижодида Шайх Саъдий таъсирини яққол кўриш мумкин. Айниқса, «Бахчасарой фонтани» ва «Евгений Онегин» асарларида бу таъсир очиқ намоён бўлади. Ҳатто шоир Саъдийдан олинган мисраларни «Бахчасарой фонтани»да эпиграф қилиб келтиради. Бошқа бир атоқли рус шоири Есениннинг форс адабиётига, жумладан, Шайх Саъдий ижодига мафтун бўлгани ҳақида жуда кўп гапирилган. Мафтунлик Есенинни Эронга саёҳат қилишга ундайвергани, натижада, бир умр Теҳронга сафар қилиш ҳижронида қийналгани адабиётсеварларга яхши маълум. Есенин қай тариқа бундай ширин дардга мубтало бўлганини унинг танишларидан бири шундай хотирлайди: «Корш таржималари маҳсули бўлмиш «Х-ХВ асрлар форс шеърияти» номли китоб қўлимга тушиб қолди. У мендан Есенинга ўтди. Шу-шу бўлди-ю, Есенин китобни ҳеч кимга беришни истамади. Уни нимадир қаттиқ мафтун қилиб қўйгани аниқ эди.» Хулоса қилиб айтадиган бўлсак, Шайх Саъдийнинг кўп қиррали ижоди жаҳон адабиётсеварларини ром этишда ҳозиргача давом этиб келмоқда. Доно насиҳатлари эса, инсоният камолатига ҳисса қўшишдан тўхтамаяпти. Хусусан, халқимиз қалбига шоир асарлари қанчалик ошно эканини уларнинг ўзбек тилига қайта-қайта ўгирилгани ва севиб ўқилаётганидан билиш мумкин.\nРукнларАдабиётТегларСаъдий, Шуҳрат Шариф


00:00 / 14.05.2009 | eski savollar | 1147\nШайх хазратлари!!! Эшитишимча, Хадис туплашни (яъни Хадислар йигишни) пайгамбаримиз Мухаммад (а.с) кайтарган эмишлар. Бу гаплар ростми? Булар хакида тулигирок тушинтириб берсангиз?... !!!!!! Аллох сиздан рози булсин!!!!!!\n- Афтидан сизга илмсиз одам ўзини билимдон қилиб кўрсатиш мақсадида лаққиллаганга ўхшайди. Агар ҳадис тўплаш мумкин бўлмаса, шунча ҳадислар қандай тарзда бизларга етиб келган? Имом Бухорий ва бошқа юз минглаб ҳадис олимлари Аллоҳнинг расули қайтрган ишни қилганларми? Бир гапни гапиришдан олдин ўйлаб ҳам кўриш керак.- Илмий доираларда ўтган асрларда ҳадисни ёзиш манъ қилингани ҳақида гаплар бўлган.Ҳадисни ёзиш ва уни зобт қилиш ва ҳадис бўйича тасниф қилиш.1. Ҳадис ёзишнинг ҳукми: Ўтган саҳобалар, тобеҳийнлар ҳадисни ёзиш тўғрисида бир қанча қавлларни айтганлар : А). Ҳадис ёзишни макруҳ билганлар: Бу ҳукмнинг тарафдорлари ичидан Абдуллоҳ ибн Умар, Абдуллоҳ ибн Масҳуд, Зайд ибн Собит розияллоҳу анҳумларни айтиш мумкин. Б). Ҳадис ёзишни мубоҳ билганлар: Бу гапни айтганлар ичидан Абдуллоҳ ибн Амр ибн Осс, Анас ибн Молик ва бошқа кўпчилик саҳобалар бор.В). Сўнгра бу ишнинг жоизлигига ижмоҳ қилинган. Шу билан хилоф йўқ бўлган. Агар ҳадислар китобларга ёзилмаганда, кейинги асрларда йўқ бўлиб кетган бўлар эди. 2. Ҳадис ёзишнинг ҳукми хақидаги ихтилоф хақида: Ҳадис ёзишнинг ҳукми хақидаги хилофнинг сабаби бу ишнинг мубоҳ ёки манҳ қилингани тўғрисида маҳноси бир-бирига қарама-қарши ҳадислар келганидир. А). Қайтириш тўғрисида келган ҳадис: Абу Саҳийд розияллоҳу анҳудан ривоят қилинади:“Расуллоҳ саллаллоҳу алайҳи вассалом: “Мендан ёзманглар. Ким мендан Қурондан бошқани ёзса, ўчириб юборсин”, дедилар”. Имом Муслим ривоят қилган.Б). Ҳадис ёзиш мубоҳлиги тўғрисидаги ҳадислар:.Абу Ҳурайра розияллоҳу анҳудан ривоят қилинади: «Набий соллаллоҳу алайҳи васаллам:«Абу Шоҳга ёзиб беринглар», дедилар». Бухорий ривоят қилган.Аслида бу ҳадиснинг айтилишидан олдин анчагина гап-сўзлар бўлиб ўтган. Пайғамбар соллаллоҳу алайҳи васаллам Маккаи Мукаррамани фатҳ қилган кунлари одамларга хутба қилганлар. Аллоҳ таоло Маккадан филни тутиб қолган эди, аммо унга Ўз Расули ва мўминларнинг ҳукмини ўтказди, деб гап бошлаганлар. Гапларини гапириб бўлганларидан сўнг, яманлик Абу Шоҳ исмли киши: «Эй Аллоҳнинг Расули, менга ёзиб беринг», деган. Шунда Пайғамбар соллаллоҳу алайҳи васалламдан эшитган гапларни ҳужжат сифатида ўз ҳузурида ёзилган ҳолда сақланиб туришини хоҳлаган. Аммо ўзи ёзишни билмаганидан, Пайғамбар соллаллоҳу алайҳи васалламдан ёзиб беришни сўраган. Шунда Пайғамбар соллаллоҳу алайҳи васаллам Абу Шоҳнинг фикрини тасдиқлаганлар ва ёзишни биладиган саҳобларга ёзиб беришни амр қилганлар.Абу Ҳурайра розияллоҳу анҳудан ривоят қилинади:«Набий соллаллоҳу алайҳи васалламнинг саҳобалари ичида бирор киши мендан кўра кўпроқ ҳадисни ривоят қилган эмас, магар Абдуллоҳ ибн Амр мустасно, у ёзар эди, мен ёзмас эдим».Бухорий ривоят қилган.Абу Ҳурайра розияллоҳу анҳунинг ҳадиси шарифга бўлган муҳаббатлари, бу йўлдаги ҳаракатлари ва ҳаммадан кўпроқ ҳадис ривоят қилганликлари ҳамма биладиган нарса. Бу ҳақиқат илм аҳллари орасида маълум ва машҳурдир. Муҳаддис уламоларимиз ким қанча ҳадис ривоят қилганини ҳисоблаб ҳам чиққанлар. Деярли ҳаммаларининг иттифоқлари ила Абу Ҳурайра розияллоҳу анҳу энг кўп ҳадис ривоят қилган саҳобий бўлиб чиққанлар.Ҳазрати Абу Ҳурайра розияллоҳу анҳу ўзларининг ушбу сўзларида ҳам ўзлари ҳаммадан кўп ҳадис ривоят қилганларини таъкидламоқдалар. Аммо, ёзиб турмаганларига бир оз афсус қилмоқдалар. Абдуллоҳ ибн Амр розияллоҳу анҳуни ўзларидан устун ҳам қўймоқдалар.Абдуллоҳ ибн Амр розияллоҳу анҳудан ривоят қилинади: «Набий соллаллоҳу алайҳи васалламдан эшитган ҳар бир нарсани ёзиб юрар эдим. Шундоқ қилиб муҳофаза қилмоқни ирода қилардим. Қурайшликлар: «Сен эшитган ҳар бир нарсангни ёзмоқдасан. Расулуллоҳ соллаллоҳу алайҳи васаллам ғазабланган вақтларида, рози бўлган вақтларида гапирадилар», деб мени қайтардилар. Мен ёзишдан тўхтадим. Сўнг буни Расулуллоҳ соллаллоҳу алайҳи васалламга зикр қилдим. Шунда У зот оғизларига панжалари билан ишора қилиб: «Ёзавер! Менинг жоним қўлида бўлган зот билан қасамки, бундан ҳақдан бошқа нарса чиқмайди», дедилар». Абу Довуд ривоят қилган.Абдуллоҳ ибн Амр розияллоҳу анҳу Пайғамбаримиз соллаллоҳу алайҳи васалламдан эштиган нарсаларини ёзиб юрганлари жуда ҳам машҳур. Бундан олдинги ривоятда ҳазрати Абу Ҳурайра розияллоҳу анҳу ҳам буни таъкидлаган эдилар. Энди эса, бу ҳақиқатни Абдуллоҳ ибн Амр розияллоҳу анҳунинг ўзлари айтмоқдалар. У киши Пайғамбаримиз соллаллоҳу алайҳи васалламдан нима эшитсалар ўшани ёзиб юришларини, ёзишдан мақсадлари Пайғамбаримиз соллаллоҳу алайҳи васалламнинг оғизларидан чиққан муборак ибораларни муҳофаза қилиш эканлигини айтмоқдалар. Аммо, Абдуллоҳ ибн Амр розияллоҳу анҳунинг Пайғамбаримиз соллаллоҳу алайҳи васалламдан чиқаётган ҳар бир гапни ёзиб юриши Қурайш қабиласи аъзолари томонидан маъқулланмабди. Улар ўз фикрларича Пайғамбар соллаллоҳу алайҳи васалламнинг муборак оғизларидан чиқаётган ҳар бир гапни ёзиб олиш яхши эмас, деб тушунар эканлар. Улар ўзларининг бу мулоҳазаларини Абдуллоҳ ибн Амр розияллоҳу анҳуга айтибдилар. Бу ҳақда Абдуллоҳ ибн Амр розияллоҳу анҳу қуйидагиларни айтадилар: «Қурайшликлар: «Сен эшитган ҳар бир нарсангни ёзмоқдасан. Расулуллоҳ соллаллоҳу алайҳи васаллам ғазабланган вақтларида, рози бўлган вақтларида гапирадилар», деб мени қайтардилар». Яъни, Расулуллоҳ соллаллоҳу алайҳи васалламдан ҳар бир эшитган нарсамни ёзиб олишдан қайтардилар. Бу борада қурйшликлар ўзларича фикр юритган эдилар. Улар Расулуллоҳ соллаллоҳу алайҳи васаллам ғазабланиб турган вақтларида ҳар хил гапларни гапириб юборишлари мумкин. У нарса ёзилиб қолса, яхши бўлмайди. Шунинг учун, У зот соллаллоҳу алайҳи васалламнинг оғизларидан чиқаётгаан ҳар бир гапни ёзиб қўйиш яхши эмас, деб Абдуллоҳ ибн Амр розияллоҳу анҳуни қайтарган эдилар. Уларнинг бу мулоҳаза ва гаплари Абдуллоҳ ибн Амр розияллоҳу анҳуга ҳам таъсир қилди. У киши, Расулуллоҳ соллаллоҳу алайҳи васалламдан эшитган нарсаларини ёзмай қўйди. Бу ҳақда у киши, ўзлари: «Мен ёзишдан тўхтадим», деб ҳикоя қиладилар. Саҳобаи киромларнинг ҳар бир муҳим нарсани Пайғамбар соллаллоҳу алайҳи васалламдан сўраш одатлари бор эди. Абдуллоҳ ибн Амр розияллоҳу анҳу ҳам бу масалани Пайғамбаримиз соллаллоҳу алайҳи васалламдан сўраб аниқлаб олишни маъқул кўрибдилар.«Сўнг буни Расулуллоҳ соллаллоҳу алайҳи васалламга зикр қилдим». Яъни, У зотдан эшитган ҳар бир нарсамни ёзиб борганимни, қурайшликлар Расулуллоҳ ғазабланган ва рози бўлган вақтларида гапирадилар, деб мени ёзишимдан қайтарганларини ва ўзимни ёзишдан тўхтаганимни Пайғамбар соллаллоҳу алайҳи васалламга айтдим.«Шунда У зот оғизларига панжалари билан ишора қилиб: «Ёзавер! Менинг жоним қўлида бўлган зот билан қасамки, бундан ҳақдан бошқа нарса чиқмайди», дедилар. Демак, Расули Акрам соллаллоҳу алайҳи васаллам ғазабланган бўлсалар ҳам, бошқа ҳолатда бўлсалар ҳам У зотнинг муборак оғизларидан фақат ҳақ, тўғри гапгина чиқади. Қурайшликларнинг тахминлари нотўғри. Зотан, Аллоҳ таоло ҳам, У зот соллаллоҳу алайҳи васалламнинг васфларида: «У ҳаводан нутқ қилмайди. Унинг гапи фақат юбориладиган ваҳийдан иборатдир», дейилган. Бунинг устига Расули Акрам соллаллоҳу алайҳи васаллам ушбу ҳадисдаги гапларини Аллоҳ таолога қасам ичиб туриб айтишлари мазкур ҳақиқатни янада мустаҳкамроқ қилиб таъкидламоқда.Абдуллоҳ ибн Амр розияллоҳу анҳунинг ёзиб олган ҳадислар мажмуаси «Содиқа» деб номланган эди.Абдуллоҳ ибн Амрга ўхшаб норасмий равишда ўзича ёзганлар ҳадиси шарифларни ҳам яхшилаб ёзиб юрганлар. Агар ҳадисни ёзиш керак бўлмаганида Расули Акрам соллаллоҳу алайҳи васаллам Абдуллоҳ ибн Амрни ёзишдан албатта қайтарган бўлур эдилар.Ҳазрати Али ибн Абу Толиб, Анас ибн Молик, Абдуллоҳ ибн Аббос, Абдуллоҳ ибн Масъуд, Жобир ибн Абдуллоҳ розияллоҳу анҳум каби саҳобаларнинг ҳам ўз саҳифалари бор эди.Ҳадиси шарифлар ўша замонда, саодат асрида ҳам ёзилган. Ҳадиси шарифлар поклиги, тўғрилигича тўла сақланиб қолган. Расулуллоҳ соллаллоҳу алайҳи васаллам яҳудийлар билан тузган шартномаларини ёздирганлар.Расулуллоҳ соллаллоҳу алайҳи васаллам ҳудайбия сулҳини ҳам ёздирганлар.3. Ҳадисни ёзишни мубоҳ қилувчи ёки уни ёзишдан наҳий қилувчи ҳадисларнинг орасини жамлаш тўғрисида қуйдагилар айтилади: Уламолар ҳадисни ёзишни наҳий қилувчи ва уни ёзишга рухсат берувчи ҳадисларни жамлаб ўрганиб қуйдагиларни айтишган. А). Баъзилар, ҳадисни ёзишга рухсат бериш ҳадисни эсидан чиқариб қўйишидан қўрқилган қишиларга бўлган, ёзишни манъ қилиниши эса, унутишидан эмин бўлган одамларга айтилган, деганлар. Бунда ёзиб қўйилган хатга суяниб, кейинчалик ёдлаш қобилиятлари пасайиб қолмаслиги назарда тутилган.Б). Бошқалар, ҳадис ёзишни наҳий қилиш ҳадис билан Қурон аралашиб кетишдан қўрқилган пайтда бўлган, кейинчалик, бу хавф ёқолгандан сўнг ёзишга рухсат берилган, дейишади. Шу тарийқа, ҳадисни ёзишдан наҳий қилиш мансух бўлган.В). Ҳадисларни ёзишни расмий сифатда наҳий қилинган, аммо ўзига ёзиб олса, индалмаган. Ёзиб бировга тарқатиш наҳий қилинган. Чунки, у вақтда Р-м.нинг тарафларидан Қуръоннигина ёзишга рухсат берилган. Ҳадисни ёзиш Умар ибн Абдулазиз фармони билан бошланган. Расмий равишда ёзиб, далил қилиб кўтариб юриш, кўчириш Умар ибн Абдулазиз даврларидан бошланган. Бунгача хилофатнинг асосий вазифаларидан расмий равишда Қурҳонни жамлаш бўлган.Биринчи ҳижрий аср охирида халифалик қилган, кўпчилик томонидан бешинчи рошид халифа, деб тан олинган Умар ибн Абдулазиз Ибн Шиҳоб аз-Зуҳрийдан ва бошқа муҳаддислардан омма учун ҳадис китоб ёзишни сўради. Ибн Шиҳоб аз-Зуҳрий содда қилиб бир китоб таълиф қилди. Бошқалар ҳам унга эргашдилар. Расмий равишда ҳадис китоблар ёзиш шундан бошланди.


Оқ уй ракета учиришда давом этаётган КХДРга нисбатан жавоб чораларини кўради\n12:18 / 12.02.2017\nАҚШ президенти маъмурияти КХДР яна бир бор баллистик ракета учирганига жавобан тўла спектрда жавоб чоралари қўллашни режалаштирмоқда. Бу ҳақда Reuters агентлиги хабар тарқатди.\nАмерика томони Пхеньян билан муносабатларда янги санкциялар қўлламоқчи, шунингдек, Корея яриморолидаги америкалик ҳарбийлар сони оширилади.\nОқ уйдагилар КХДРнинг АҚШга Дональд Трамп янги президент бўлишидан кейинги баёнотларини «иғвогарона» деб атаган.\n«Бу сюрприз бўлгани йўқ. Шимол корейслари раҳбари [Ким Чен Ин - таҳр.] бундай вазиятларда эътиборни ўзига қаратишни хуш кўради», — деган америкаликлар президенти маъмуриятининг номи ошкор этилмаган аъзоси.\nБундан ташқари, Оқ уйда КХДРни қўллаб турган Хитойга босим ўтказиш режалаштирилмоқда. Қайд этилишича, Трамп «Пекин бу борада тегишли ишлар амалга оширмаётгани»ни қайд этиб ўтган.\nБундан олдинроқ, Жанубий Корея ва Япония КХДРнинг яна бир бор баллистик ракета учиришини қоралаб чиққани, жанубликлар Миллий хавфсизлик кенгашининг шошилинч йиғилишини ўтказгани ҳақида хабарлар берилганди.\nШимолий Корея Япон денгизи томон баллистик ракета учирди\nКХДР баллистик ракета Оқ уй


ЎзА - Бибихон халқаро танлов ғолиби бўлди\n23.09.2017 13:02 Чоп этиш версияси\nМурғак қалбларга ширин калом ўргатиб, одоб-ахлоқдан сабоқ берувчи муҳтарам устозларнинг касб байрами яқинлашмоқда. Қорақалпоғистон Республикаси Тахтакўпир тумани халқ таълими тизими ходимлари ҳам ушбу санага пухта ҳозирлик кўраётир.\nХалқаро миқёсда педагог кадрларнинг малакасини ошириш ва тажриба алмашишга йўналтирилган ушбу маҳорат кўригида ғолибликни қўлга киритган дунёнинг 48 мамлакатидан 50 дан зиёд ўқитувчи муносиб тақдирланди.\nУшбу нуфузли халқаро танлов жорий йилнинг февраль ойида интернет орқали ўтказилиб, ғолиблар номи июнь ойида эълон қилинган эди.\n–Ўзбекистондан танловда ғолиб бўлган 4 ўқитувчи Франция, Италия, АҚШ, Австралия каби давлатлардан ташриф буюрган ҳамкасблар билан ўзаро тажриба алмашдик, – дейди Б.Сейтназарова. – Рус тилини яхши билганимиз туфайли бир-биримизни тушуниш осон бўлди. Ҳеч қийналмасдан таълим жараёнидаги илғор технологиялар, тажрибалар ҳақида фикр алмашдик. Ўзбекистонлик ўқитувчи-устозлар ҳам ҳеч кимдан кам эмаслиги, аксинча, шундай нуфузли тадбирларда муваффақиятга эриша олишини намоён қилди. Пушкин номидаги Москва давлат рус тили ва адабиёти институтида қисқа муддатли малака ошириш курсида қатнашиб, сертификат олдим. Танлов ғолиблари Москва шаҳар мэри қабулида бўлди, диплом ва пул мукофоти билан тақдирланди. 9 сентябрь куни шаҳарнинг 870 йиллигига бағишлаб ўтказилган тантанали тадбирда иштирок этдик. Россия давлат академик театрида “Қирол Лир” спектакли намойиш этилди, турли кўргазмалар, концерт дастурлари ва учрашувлар ўтказилди. Академик лицейларда ўтказилган очиқ сабоқларда иштирок этиб ўзаро тажриба алмашдик.\nТахтакўпир туманида мавжуд 23 та умумтаълим мактабида таҳсил олаётган 6 мингга яқин ўқувчига Бибихон Сейтназарова каби 856 нафар тажрибали ва фидойи устозлар таълим-тарбия бермоқда. Жорий ўқув йилида улар сафига яна 45 нафар ёш педагог қўшилди.


ИЛК БОР: Galaxy S10 Lite ҳамда Galaxy S10+ бенчмаркда «кўринди»! - Terabayt.Uz\nИЛК БОР: Galaxy S10 Lite ҳамда Galaxy S10+ бенчмаркда «кўринди»!\nСмартфонлар самарадорлигини текшириш сервислари – бенчмарклар кўп, аммо кўпчилигимиз улардан энг машҳурларинигина биламиз. Шулардан «камтарроқ» биттаси бугун муҳим маълумот тақдим этди.\nГапнинг қисқаси, HTML5test бенчмаркида Samsung’нинг флагман туркумидаги иккита янги смартфони текшириб кўрилган. Яъни, Galaxy S10 Lite ҳамда Galaxy S10+ моделларининг тест натижалари ушбу сервис маълумотлар базасида «қўлга тушган».\nGalaxy S10 Lite модели ушбу бенчмаркда SM-G970F рақами остида қайд этилган бўлиб, унинг экрани 360х760 пикселлик, деб кўрсатилган:\nHTML5test бенчмарки смартфонларнинг асосий техник хусусиятларини тўғри кўрсатса-да, негадир экранларнинг тасвир аниқлигини шунақа нотўғри акс эттиради. Масалан, ўз вақтида у Galaxy Note 9 дисплейини 412х846 пикселлик, деган; аслида эса у 2960х1440 пикселликдир.\nSamsung флагманларининг «катта»си эса HTML5test сервисида SM-G975F рақами билан рўйхатдан ўтган. Мазкур сервисда Galaxy S10 Plus моделининг дисплейи 412х869 пикселлик эканлиги қайд этилган:\nGalaxy S10 туркуми смартфонларининг тақдимот ва сотув вақтлари, ҳатто аниқ нархигача эълон қилганмиз. Аллақачон бозорга чиқарилган баъзи Samsung смартфонларини эса Terashop.uz интернет-дўконимиздан 861 000 сўмдан бошланувчи нархларда онлайн усулда сотиб олиш мумкин.\n#Samsung #Android смартфон #бенчмарк #Samsung Galaxy S10 Plus #Samsung Galaxy S10+ #Samsung Galaxy S10 Lite #HTML5test